text:
Waruzi ko,byari ihame ko umwami wa Misiri yikinishiriza mu ruhame, Reba indi migenzo 7 itangaje ku gitsina mu Isi
Igitsina gifatwa mu buryo butandukanye mu moko atandukanye ku isi kuko usanga hamwe bagikoreraho imihango runaka abandi babona nk’itangaje cyangwa iteye ubwoba.
Muri rusange mu Rwanda kirubahwa ndetse n’ibigiherereyeho bikunze kugirwa ibanga n’ubwo naho hatabuze imihango igikorerwaho cyangwa yagikorerwagaho hambere urugero nko “gukuna”.
Ibi biroroheje ndetse ntibinatangaje cyane ugereranyije n’andi moko atandukanye ku isi tugiye kukubwira akorera ku gitsina imihango wenda utigeze umenya.Twabahitiyemo imico 8 ikorerwa ku gitsina ica agahigo kandi itangaje.
1. Ese wari uziko byari umuco ko abami bo mu Misiri “Les pharaons”bikinishirizaga mu ruhame?
Byatungura bamwe kumva umwami yikinishiriza mu maso ya rubanda rwe ariko abami bo mu Misiri bizeraga ko kwikinishiriza mu kibaya cya Nili bose babireba bihimbaza ikigirwamana cy’iremwa cyitwa Atum,cyatumaga Nili ibona amazi cyangwa igakama. Iki gikorwa ngo cyatumaga uyu mugezi iki gihugu gikesha kubaho utemba ku bwinshi maze rubanda bakeza.
2. Ku myaka itandatu gusa, abana bakora imibonano mpuzabitsina mu bwoko bwitwa Trobriandais buherereye muri Pasifika
Muri ubu bwoko butuye ku kirwa cyitwa Kiriwina, birahagije ku mwana w’umukobwa atangira gusambana niba afite imyaka guhera kuri itandatu. Ni mu gihe ku mwana w’umuhungu bimusaba kuzuza nibura icumi ubundi agatangira kwisoromera itunda rya Adam na Eva. Ibi ngo bikorwa mu mihango gakondo yo gushimisha abakurambere cyangwa guterekera.
3. Bibabaza bamwe kumva abagore babo basambanyijwe n’abandi bagabo,ariko bageze mu moko atuye mu misozi ya Himalaya ho batungurwa
Imico yo mu miryango yemera gushaka abagore benshi ikunze kurangwa n’icyiswe gusangira abagore hagati y’abavandimwe « polygamie fraternelle ».Mu bwoko bw’abakomoka muri Nepal umugore iyo ashatse mu nzu runaka aba asinyiye ko buri musore uyivukamo bashobora kuryamana nta mususu nk’uko ikigo National Geographic cyabigaragaje mu bushakashatsi cyashyize ahagaragara mu mwaka wa 2000.
Aha muri ubu bwoko ngo buri muryango uhabwa ubutaka bwo guhinga wihariye bigatuma bagabanya abagore ngo imiryango itaba myinshi ubutaka bwo guhinga bugatuba.Icyakora no mu Rwanda rwo hambere iyo murumuna w’umusore yamutangaga gushaka ,uwo musore yashoboraga kwimara akarigiririgi n’umugore wa murumuna we nta mususu nk’uko abasesenguye umuryango nyarwanda wo hambere babivuga.
4. Ibaze utegetswe kunywa amasohoro ya sokuru ngo ukunde witwe umugabo mu muryango?
Ubwoko bwitwa Sambias,muri Nouvelle-Guinée abana b’abahungu batandukanywa n’abakobwa kuva bagize imyaka irindwi kugeza kuri 17 bakajyannwa gutegurirwa kuzubaka ingo.Muri iki gihe cy’imyaka icumi batobagorwa umubiri wose ngo hagamijwe kubakuramo imyaku ituruka ku bagore.Ibi iyo birangiye ngo bagomba kunywa amasohoro yaba Sekuru ibyo bemera ko bituma bakura mu gihagararo no mu mbaraga.
5. Kwibana abagore birasanzwe kandi biremewe muri Niger
Abagabo bo mu bwoko bwitwa Wodaabes bibana abagore kandi bakabatunga nta mususu iyo badafashwe.Uti bigenda bite?
Ubusanzwe imico y’abo muri ubu bwoko iteganya ko mu bwana no mu busore ab’igitsinagabo bagomba kurongora gusa babyara babo.
Ariko buri mwaka haba ibirori byitwa Gerewol,aho abagabo Bambara ibintu bibahisha amasura bakabyinira abagore.
Umugore wishimiye umugabo runaka barabyinana n’ubwo aba atamuzi kuko isura iba itagaragara.Iyo rero ngo babashije gutoroka bucece ibi birori bitarangiye bombi bagatoroka abo bashakanye ubwo baba bashyingiwe byemewe n’amategeko agenga ubu bwoko.
Uku gushyingiranwa ngo byitwa “marriage d’amour” cyangwa ugushyingiranwa k’urukundo.
6. Ikaze mu bwoko bwa “Mardudjara” aho nyuma yo gusiramurwa abana b’abahungu barya ibihu bivuye ku bitsina byabo!
Muri ubu bwoko bugizwe n’abibera mu mashyamba ,abana b’abahungu barasiramurwa ni byiza.Ariko ngo ntibirangirira aho nk’uko tubimenyereye mu Rwanda kuko uruhu bakase ku gitsina nyiracyo arurya.Iyo ngo ibi birangiye inkovu imaze gusibangana barongera bakayikomeretsa amaraso avuye bakayamena mu muriro bityo ngo umwana w’umuhungu akaba arejejwe(purification).Utarakoze iyi mihango ntiwitwa umugabo nta n’uburenganzira ugira ku mugore.
7. Kudasohora vuba birategurwa mu birwa bya “Mangaia”
Byagora bamwe kwiyumvisha ko abana b’abahungu guhera ku myaka 13 batangira kuryamana n’abagore babaruta mu myaka inshuro zinikubye kabiri mu birwa bya Mangaia biherereye mu Nyanja ya Pasifika.
Uyu muco ngo utegura abana b’abahungu kuzubaka ingo zabo neza kuko ngo bibongerera amahirwe yo kunyura abagore(Kubageza ku kurangiza)mu gihe bigishwa kwirinda gusohora vuba(ejaculation precoce)
8. Mu birwa bya “Marquise” ababyeyi bakorera imibonanompuzabitsina mu maso y’urubyaro
Abashakanye mu Rwanda iyo bagiye kurwubaka(gukora imibonano mpuzabitsina)bibera mu ibanga rikomeye ku buryo ababakomokaho badashobora no kubaca iryera keretse bibaye impanuka.
Nyamara mu birwa bya “Marquises” ho ngo amategeko ngengamuco asaba abashakanye kubikorera imbere y’urubyaro rumaze kugimbuka kuko ngo bituma abana bafata ababyeyi nk’intangarugero mu rukundo nabo ngo bakura bakazakunda abo bazashakana nta buryarya.
Agahugu umuco akandi umuco!


c: text/html

text:
Sendika y’abakozi bakora mu bwubatsi, ububaji n’ubukorikori mu Rwanda (STECOMA), iratangaza ko iri gukora ibishoboka byose mu gushyiraho amategeko agenga iyi mirimo, aho ku ikubitiro hashyizweho gahunda yo gutanga impamyabushobozi ku bayikora mu rwego rwo guca akajagari kagaragaragamo.
Ibi byatangajwe mu nama yabaye kuri uyu wa Kane tariki 11 Ukwakira 2018, yahuje abayobozi ba STECOMA, abayobozi b’amasosiyete akora ibijyanye n’ubwubatsi ndetse n’ubuyobozi bw’Umujyi wa Kigali.
Abitabiriye iyi nama bagaragaje ko yari igamije kurebera hamwe uko bakemura ibibazo binyuranye bigaragara mu murimo w’ubwubatsi.
Umunyamabanga Mukuru wa STECOMA, Habyarimana Evariste, avuga ko hagomba kubaho gukorera hamwe hagati y’amasendika n’amakampani/amasosiyete akora iby’ubwubatsi, kugira ngo akazi ko mu bwubatsi gatere imbere kabe umwuga ufatika.
Yagize ati “Iyi nama yari igamije kurebera hamwe uko twakemura ibibazo bigaragara mu bwubatsi birimo gukora nta contaro (Contract), uko dushobora gukorana kugira ngo umurimo utere imbere ndetse no kureba icyakorwa mu rwego rwo guca akajagari kagaragara muri uyu mwuga.”
Avuga ko akajagari kaba mu mwuga w’ubwubatsi gaterwa n’uko iyinjizwa mu kazi ku bakozi n’isohorwa mu kazi, bikorwa mu buryo bunyuranyije n’amategeko.
Ati “ Umuntu wese arabyuka akiyita umufundi, akiyita umuyede icyo gihe bituma havukamo akajagari.”
Habyarimana ashimangira ko akajagari kaba muri uyu mwuga kagomba gucika vuba hashoboka, kuko hari gutangwa impamyabushobozi ku babikora ku buryo buri wese azajya ahabwa akazi agaragaje ibyangombwa by’uko akazi asaba agafitiye ubumenyi.
Visi Meya ushinzwe iterambere ry’ubukungu mu Mujyi wa Kigali, Parfait Rusabizwa avuga ko gahunda yo guhuza abakora imirimo y’ubwubatsi n’abafite ama Kampani akora iby’ubwubatsi igamije kunoza uyu murimo uteze imbere abawukora (abafundi) ndetse nab a nyiri za kampani.
Ati “ Turashaka ko bumvikana, babe bakorera ahantu heza, bakorera mu mucyo, bafite ubwishingizi kuko bizafasha abafundi ‘ba STECOMA’ gutera imbere ndetse binafashe wa wundi watanze akazi.”
Rusabizwa ashimangira ko gahunda yo gutanga impamyabushobozi ku bakora uyu mwuga w’ubwubatsi bizaca akajagari, maze hajye hakora umuntu ufite icyo azi, ibyo kujya kwigira mu kazi biveho kuko ngo biteza ibibazo.
Kugeza ubu abagera ku bihumbi 16 bakora mu bwubatsi nibo bamaze guhabwa impamyabushobozi, ku bufatanye n’Ikigo cy’igihugu gishinzwe ubumenyingiro (WDA).
Visi Meya mu Mujyi wa Kigali, Parfait Rusabizwa uri hagati n’ Umunyamabanga Mukuru wa STECOMA, Habyarimana Evariste uri iburyo
Iyi nama yahuje abayobozi b’amasendika, ab’amakampani y’ubwubatsi n’Umujyi wa Kigali

robotstxt: allowed

filter: keep


text:
Umutima wa Kibyeyi w’ Imana (Igice cya 5 Gisoza)
Ingorane zo kudahabwa ibyo umutima wari ukeneye
Uwakuze adahabwa amahoro mu muryango, ahinduka uyabuza abandi cyangwa agahorana ubwoba. Hari abantu badashobora gutuza, bahora bavurungana ukagira ngo bararibwa n’intozi. Ntibashobora kwicara, ngo batekane (relax). Bakeneye kwakira amahoro Imana itanga.
Ababuze agaciro bagendana ipfunwe, bisuzugura. Mefibosheti mwene Sauli wari ikimuga, wavukaga mu muryango wa bene Sauli ku ngoma ya Dawidi, yiyise intumbi y’ imbwa (II Sam 9:8).
Abo bantu twavuze haruguru bahora batekereza ko abandi babasuzugura, bagatanguranwa guhora berekana ko bashoboye bityo bamwe bakamera nk’ abari mw’irushanwa, bikabatera kuvunika cyane. Bagira icyo bageraho, bakarangwa no gusuzugura no guhinyura abandi. Bene aba iyo babaye abayobozi, abakorera munsi yabo bagusha ishyano. Bakeneye kwakira agaciro Imana itanga.
Utarakunzwe ananirwa kwakira urukundo. Niyo umubwiye ko umukunda agira ngo uramubeshya. Kenshi asabiriza urukundo, agahora ashaka ko abandi bamusura, bamwitaho nubwo we atabikorera abandi. Uwabuze urukundo ananirwa kuruha abandi.
Uwitwa ‘J’ yagorwaga no kubwira uwo yarambagije ngo ‘ndagukunda’. Yumvaga ari ururimi rutamenyekana. Amaze no gushaka, umufasha we yarahababariye cyane kuko twa tugambo twiza tw’abageni, ntatwo yigeze ahabwa. Uwo mudamu yagize umugisha ‘J’ yaje kwakira inyigisho zivuga k’Urukundo rw’Imana, byatumye akingura umutima yakira urukundo rw’ Imana Data nyuma aza ‘gukuramo esheki’. Umufasha we wari umaze kumera nk’umukecuru yahise ahinduka inkumi!
Ishusho ya plumbline
Byangiza ishusho n’imyumvire abantu bagira ku Mana. Uzumva benshi bigisha Imana nk’umupolisi ucungira hafi ngo afate abantu mu makosa. Abandi bakumva Imana iba kure ku buryo ititaye ku bibazo. Umwana umwe yashushanije Imana iri kure cyane kuko ababyeyi be batabaga mu rugo.
Dukurikije intego y’icyigisho twakwemeza ko bigoye ko umuntu utarahawe urukundo, utarigeze yemererwa kubwira ababyeyi be uko amerewe, uyu munsi nahura n’ibimubabaje bikomeye nko kwicirwa ababyeyi, gufatwa ku ngufu, ahite asanga Imana ariyo Se wo mw’ijuru ngo amuruhure.Biragoye.
Ishusho y’uko tubona Imana
Imana irashaka kutubera umubyeyi (II Abakor 6: 18)
Twagiye dushushanya umutima w’ Imana tukabwira abantu ngo bandike icyo bari bakeneye ku mubyeyi yaba umugabo cyangwa umugore ntibagihabwe. Ibi nibyo byagiye bigaruka: kummenya byihariye, kumvugisha neza, kutankubita, kumbaza uko merewe, kumbabarira nakoze amakosa, kunsura kw’ishuri, gutaha no kwicarana natwe, kudutetesha,.... Dusomye Zaburi 103 hatwereka ko ibi byose Imana ishobora kubitanga. Ababibuze, Imana iravuga ngo ‘nzababera umubyeyi’, bisobanurwa ko umuntu akinguye umutima mu kwizera, Imana yamusukamo urukundo, agaciro, amahoro yaburiye ku babyeyi. Ibi bihindura uko tubana n’ abandi, uko dusabana n’imiryango, uburyo tuyobora n’ibindi.
‘E’ ahamya ko nyuma yo gukira k’umutima no kubabarira se wamwihakanye akivuka, Imana yamuhaye undi mubyeyi, utari uwamubyaye, wamukunze, akajya amutetesha. Iyo ababaye uwo mubyeyi aza kumusura. Iyo afite ibyishimo abisangira n’uwo. Iyo afite ibibazo by’ ingutu, uwo amugira inama. Si ihame kuri bose ariko iyo umuntu amaze gukira, akababarira ababyeyi be, hari igihe Imana ‘imuremera’ abandi babyeyi. ‘I’ we, amaze kunyura muri iri somo, yahise agura indabyo azijyanira nyina amubwira akababaro k’ umwana w’umukobwa utarabonye urukundo. Nyina yararize amusaba imbabazi (nyina akunda indabyo!).
Nubwo Imana itaduha ‘uhagarara mu cyuho’, cyangwa igahindura imitima y’ ababyeyi bacu, yuzuza imitima yacu ibyo twaburiye ku babyeyi.Wafata akanya ko gutekereza ibyo wifuzaga kubona mu muryango utabonye. Ubibwire mu magambo yeruye Umubyeyi wo mw’ijuru.
Uzirikane ko abababyeyi bawe bashobora kuba bari bahuye n’ingorane zabo bituma bataguha ibyo umutima wawe wari ukeneye maze ubababarire ubikuye ku mutima. Ubasabire umugisha kubere ko baguhaye impano y’ubuzima kandi ubasabire umugisha kubera ibyo wibuka byiza bagukoreye.
Niba hari uburyo wabonaga Imana buvangiwe n’ibyo wahuye nabyo mu muryango, saba Imana Data kuguhishurira umutima wayo wa kibyeyi. Imana ni umubyeyi udukunda, iratwememerera ko tuyizanira ibyatubabaje. Gukira no kwiyunga bihera mu muryango!
Niba wifuza gusengerwa cyangwa kugisha inama, waduhamagara kuri +250788422984. Dusengera ibyifuzo by’abantu k’ubuntu. Sangiza ubu butumwa inshuti zawe.
Pastor Desire
www.agakiza.org
Fcbk: Agakiza.org
Chaine YouTube: Agakiza.org


text:
Niki wakora igihe urimo ideni ?
Kugira ideni ni nk’umwobo abenshi batifuza kugwamo , cyangwa abaririmo bakifuza kuryishyura iyo baramutse babonye uburyo, ariko Bibiliya itubwirako tugomba gukora ibishoboka byose kugirango tuvemo ideni kuko iyo ritishyuwe duhora mu bucakara bwaryo.
Nshuti , ese uziko ideni ari nk’ubucakara? Birashoboka ko bidasa cyangwa utumva ari bwo, ariko igihe cyose urimo ideni, uba wumva udafite umudendezo.
“Umukire ategeka umukene, Kandi uguza aba ari nk’umugaragu w’umugurije.”(Imigani22:7)
Ese waba urimo ideni kandi ukaba ubona bigukomereye kurivamo? Ese wumva utazashobora kubona uburyo waryishyura? Niba ariko bimeze icyo nakubwira ni uko hari ibyiringiro.
Bibiliya itubwirako tugomba kwikiza ideni .“Ikize nk’isirabo iva mu maboko y’umuhigi, Nk’inyoni iva mu kuboko k’umutezi.” (Imigani6:5)
Kugeza ubu turumvako iyo turimo ideni tuba turi imbata/ abacakara. Tuba tumeze nk’abikoreye igitare kiremereye cyane .
Ariko nanone ni ukuri dukwiye kugira icyizere mu izina rya Yesu Kristo. Umwami Yesu yavuze ko yaje kubohora imbohe kugira ngo zibe mu mudendezo.
“Umwuka w’Uwiteka ari muri jye, Ni cyo cyatumye ansīgira, Kugira ngo mbwirize abakene ubutumwa bwiza. Yantumye kumenyesha imbohe ko zibohorwa, N’impumyi ko zihumuka, No kubohora ibisenzegeri, No kumenyesha abantu iby’umwaka Umwami agiriyemo imbabazi.”(Luka4:18-19)
Ubwo Kristo yabohoye imbohe zose, dukwiye natwe kwiringirako tuzabohorwa ku madeni tubereyemo abandi.
Ese ibi bivuzeko tutagomba kwishyura amadeni turimo?
Birumvikana, tugomba gukomeza kwishyura imyenda turimo. Byaba ari ikibazo gutekerezako tudakwiye kwishyura amadeni turimo kuko Kristo yatubohoye, ahubwo yatwigishije gutanga ibitari ibyacu.
“Baramusubiza bati “Ni ibya Kayisari.” Maze arababwira ati “Nuko rero ibya Kayisari mubihe Kayisari, iby’Imana mubihe Imana.”(Matayo22 :21)
Nshuti, kuko Kristo yabohoye abari imbohe, dushobora natwe kugira icyizere cyo kudakomeza kubohwa n’ideni. Dukwiye gukomeza gushaka uko twayivanaho tuyishyura. Igihe tutazishyura amadeni yacu,( cyangwa ngo twibohore kubatugurije) tuzahora turi abacakara baryo. Menya ko muri Kristo dushobora kuboneramo ubuhungiro kandi Imana ikaduha ibyo dukeneye byose harimo no kutwishyurira amadeni yacu yose.
Ideni rikomeza kuba umutwaro igihe cyose ritishyuwe, ni ngombwa kwegera Yesu kuko ashoboye byose harimo no kukwishyurira bityo ukaba uw’umudendezo muri we .
Sophie @Agakiza.org


text:
Niyitanga Daniel umwe mu bahinzi b’umuceri muri iki gishanga, avuga ko amazi make babasha kubona aturuka mu kidamu kiri mu karere ka Ngoma, bigatuma bahinga umuceri igice gito ikindi bakagihingamo indi myaka isanzwe.
Yagize ati “Twifuza ko badushyiriramo urugomero kugirango tubashe kubona amazi, kugira ngo umusaruro uziyongere”.
Iki kibazo cyo kubura amazi mu gishanga cya Rwinkwavu, abahinzi bagihurizaho na Hakizimana Ladislas ushinzwe ubuhinzi mu mushinga utsura amajyambere y’icyaro, RSSP, ukaba ari nawo watunganyije iki gishanga.
Avuga ko hari hatunganyijwe hegitari 1007, ariko ubu igihingwa cy’umuceri kikaba gihingwa ku buso bungana na hegitari 400, gusa kubera ko ariho habasha kugera amazi make cyane aturuka mu kidamu kiri mu karere ka Ngoma.
Mu rwego rwo kwanga ko ubutaka busigaye bupfa ubusa, izindi hegitari 607 ngo basabye abaturage kuzihingaho ibigori, ibishyimbo, na soya.
Ati “Twatangiye gukora ubuvugizi kugira ngo turebe ko byibura twahashyira ikindi ikidamu kimwe, kizabasha guha amazi iki gishanga noneho hose hagahingwa umuceri kuko aricyo gihingwa cyagombaga guhingwamo”.
Uwamahoro Jacqueline nawe ni umuhinzi w’umuceri uvuga ko kutagira amazi muri iki gishanga bituma umusaruro uba muke ugasanga n’ubuso buto bahinzeho umuceri utera neza. Ahamya ko ikirere nigihinduka imvura ntigwe neza nta musaruro bazabona.
Ihembwe cy’ihinga B 2017 umusaruro w’umuceri babonye ni toni 120 gusa mu gihe iyo baba bahinga mu buso bwa hegitari 1007 z’igishanga cyose baba barejeje Toni 60042.
Bejeje kandi ibigori bingana na toni 600 n’ibishyimbo toni 200 ndetse hatuburwa n’imbuto ya soya ingana na toni 1 n’ibiro 200.
Ibitekerezo ( 3 )
Mbega ERNESTINE!!!!!!! Iyo mibare wayikuye he?
Season B 2017, Koperative Indatwa Kayonza ikorera mu gishanga cya Rwinkwavu yejeje toni 1026 n’ibiro 997 by’umuceri ku buso bungana na hegitari 300
Season A 2018, nibwo abahinzi bari guhinga ku buso bungana na hegitari 400. Ikindi ni uko ubuso bugenda bwongerwa kugeza igihe hose hazahingirwa umuceri
Ntabwo mu gishanga cya Rwinkwavu dushibukisha umuceri. Umuceri uhari ni imbuto iba yatewe, si ibishibuka. #Murakoze
Sezo ishize twagemuye ku ruganda rwa Kayonza umuceri usaga toni 1000 nkabanyamuryango ba kopetative Indatwa Kayonza ntabwo twejeje toni 120 gusa.Igishanga kandi kirimo kutugirira akamaro nk’abaturage bagituriye tukibyaza umusaruro
Saison ishize twagemuye ku ruganda Kayonza Rice umuceri urenga Toni 1000 nk’abanyamuryango ba koperative ntabwo twejeje toni 120 nkuko byavuzwe mu nkuru
Ikindi nuko igishanga kirimo kubyazwa umusaruro ku buryo bushimishije kandi kikatugirira akamaro nk’abaturage bagituriye
Ahatari umuceri tuhahinga ibindi bihingwa nabyo bitugirira akamaro
Uko amazi aziyongera mu rugomero naho uzahagera


text:
Mu butayu washyizwemo n’Imana izaguha manu yo kugutungiramo
Mose arababwira ati"Itegeko Uwiteka yategetse ni iri: urugero rwa omeru rwa manu rubikirwe ab’ibihe byanyu bizaza, kugira ngo bazarebe ibyo kurya nabagabuririraga mu butayu, ubwo nabakuraga mu gihugu cya Egiputa."Kuva 16:32
Mu buzima busanzwe umusirikare kugira ngo ajye ku rugamba abanza guca ku ikosi, rero si ikintu kidasanzwe ko Imana yakemera ko umukiristo kandi ukiranuka yaca mu gihe runaka cy’ubutayu kugira ngo imugerageze irebe urwego rwe rwo kuyizera ariko bitabujije ko yibagiwe isezerano ryayo kuri we.
Urugero rufatika ni Abisirayeli tumaze kubona haruguru bari biciwe n’inzara n’inyota mu butayu ariko Uwiteka yo kabyara abahungu n’abakobwa basa na we aritamurura abagenera manu yo kubagaburira mu butayu barimo kandi buri wese akagenerwa ibyo kumutunga by’uwo munsi.
Nuko abyumvise atyo yemera kubagerageza iminsi cumi. Daniel 1:14
Mu butayu tuhajyanwa kugeragezwa n’Imana ikadupima igira ngo irebe ko dushyitse.
Niba uyu munsi uri mu butayu ihangane, komera ushikame iyagushyizemo numara gushyika izahagukura kandi uzavamo ushyitse rwose, icyo nkwijeje nuko utazahagwa kuko iyahagushyize igira ibambe ryinshi ugomba kuhakurira ukagwiza imbaraga z’umutima ntube umukiristo ukangwa n’ubusa.
Uwo mwana arakura, agwiza imbaraga z’umutima, aguma mu butayu kugeza umunsi yerekewemo Abisirayeli. Luka 1:80
Ndagusaba ngo mu butayu wirinde gusakuza ahubwo uturizemo, wihangane, utegereze Uwiteka wagushyizemo ni we wenyine ufite ubushobozi. Benshi bisunga abantu mu butayu bakagira ngo bazabafasha kubuvamo ariko oya Imana yonyine niyo ifite urufunguzo.
Iyo uri mu butayu nta muntu ukubona nshuti, Imana yonyine niyo ikubona, uwo mwiganye kuri universite umufasha amasomo ntakubona ujya kumusaba akazi ari manager bikanga kuko iyakinze niyo izakingura, nyoko bukwe akubona nk’udahari kandi wowe uhari utaranacumuye k’Uwiteka.
Ariko ihindura ibyanze guhinduka humura izagukura ku irembo ikwinjize mu bikari by’i bwami niyo kwizerwa kuko ari nta jambo Imana ivuga ngo rihere." Luka 1:37
Mu buzima duhura n’ubutayu butandukanye ariko bwose Uwiteka araturinda akaduha Manu muri bwo nshobora kuba ndi mu butayu bw’ubushomeri wowe uri mu bwo kubura urubyaro, undi arimo arwana n’akagambane ko mu kazi, undi minervale z’abana byanze ariko muri byose uhura na byo, humura ubutaha tuzakomeza turebera hamwe abantu bagiye baca mu butayu butandukanye ariko Imana ikabubarindiramo igihe cyagera bakabuvamo kubera ijambo Imana yabavuzeho kuko ari nta jambo Imana ivuga ngo rihere.
Ev TWAHIRWA JEAN BAPTISTE
[email protected]


text:
“Rubyiruko mwirinde kuba za “pubelle”mwirinde kandi kuba ba ntibindeba kuko ntibindeba yishe umuryango n’igihugu.
Aya ni amagambo minisitiri w’urubyiruko Madamu Rosemary MBABAZI yabwiye urubyiruko rwari rwitabiriye umunsi mpuzamahanga wo kurwanya ibiyobyabwenge wabereye ku rwego rw’igihugu mu karere ka Rusizi ku wa 17/7/2017. Uyu munsi watangijwe n’urugendo rwo kwamagana ibiyobyabwenge aho rusojwe hatwitswe urumogi 200kg hakanamenwa litiro 20za kanyanga ndetse na litiro 200 z’inzoga z’inkorano.
Mu bukangurambaga bwabereya muri sitade y’akarere ka Rusizi urubyiruko rwibukijwe ko rugomba guhitamo incuti nziza zitabajyana mu biyobyabwenge kuko ibi byangiza ari umubiri,ubwonko ndetse n’umuryango. Umuyobozi w’akarere bwana Kayumba Ephrem mu ijambo rye yashimiye kuba uyu munsi wizihirijwe mu karere avuga ko ari inkunga ikomeye mu kurwanya ibiyobyabwenge nk’akarere gahana imbibe n’ibihugu bibiri biturukamo ibiyobyabwenge bigira ingaruka ku rubyiruko rw’akarere. Yakomeje asaba gukomeza ubufatanye mu kubihashya harengerwa urubyiruko imbaraga z’u Rwanda.
DUSABE Yves umwe mu rubyiruko wari warabaswe n’ibiyobyabwenge yatanze ubuhamya bw’ububi bwabyo ndetse anagira urubyiruko bagenzi be inama yo kwirinda ibiyobyabwenge no kutagira amatsiko y’ikirenga kuko aba imbarutso yo kwishora mu biyobyabwenge.
Mu ijambo rye Dr Patrick NDIMUBANZI umunyamabanga wa leta muri minisiteri y’ubuzima wari umushyitsi mukuru yasabye urubyiruko kugendera kure ibiyobyabwenge,anasaba kandi ubufatanye bwa buri wese mu kurwanya no kurandura ibiyobyabwenge,ababyeyi bagakurikiranira hafi abana bityo buri wese agaharanira kubaka u Rwanda ruzira ibiyobyabwenge.


text:
Mu mpera z’icyumweru gishize Inyarwanda.com yasuye Mukanyandwi Alphonsine wamenyekanye cyane nka Nyinawambogo muri filime yakunzwe cyane yitwa “Haranira Kubaho” abenshi bakaba bayizi ku izina rya 'Kanyombya' nk’umwe mu bakinnyi bayirimo akaba ari n’umukinnyi mukuru wayo.
Mu kiganiro kirambuye twagiranye na Nyinawambogo winjijwe na Kanyombya muri Sinema nyarwanda yaduhishuriye ko muri iyi minsi agiye kongera kugaragara muri filimi yitwa ‘Zirara Zishya’ yari yarasubiswe. Kuri we binabaye ngombwa ko ahitamo hagati yo gukina filime no kuzicuruza avuga ko yahitamo kuzicuruza kuko ari byo byunguka cyane.
Kuba amaze gukina muri filime zigera kuri 4, yabyungukiyemo cyane dore ko byanamufashije kubaka inzu ye bwite mu Karere ka Nyanza ndetse no kuba abasha kwihaza muri byose. Ahamya ko ari ku isoko uwashaka kumukinisha muri filime yamubwira yiteguye rwose.
Nyinawambogo ari ku isoko uwashaka kumukinisha muri filimi yamubwira
Twamubajije bimwe mu byo akunda kurya no kunywa adusubiza mu buryo busekeje cyane ndetse anahamya ko akunda kurya ubuzima, akaba akunda kunywa Primus. Yagize ati: “Mu buzima busanzwe Nyinawambogo akunda kwirira mbeseeeee nk’agatoki (eeeh agatoki ku bantu b’abakobwa nyine nawe urabyumva kaba keza. Si byo se?)…Kunywa njyewe rwose si ibanga ninywera aga PRIMUS (aseka cyane)…” Kuko afite umwana muto ubu gusohoka biramugora ariko mbere yakundaga kurya ubuzima cyane nk’uko yabitubwiye.
Tumubajije umuhanzi afana yadusubije nta kujijinganya ko akunda cyane umuhanzikazi Knowless Butera dore ko ari n’uwo mu Ntara y’Amajyepfo mu Karere ka Ruhango na Nyinawambogo akaba ari uwo mu Karere ka Nyanza bihana imbibi. Kimwe mu byo yasaba Knowless aramutse amubonye ni ukumukoresha mu mashusho z’indirimbo ze.
Nyinawambogo ashaka kujya mu ndirimbo za Knowless
Ku bashobora kwibaza indeshyo ya Nyinawambogo ni 1.30m ndetse avuga ko ayishimira cyane ko nta hantu iramubangamira na gato. Uyu mubyeyi w’abana 2 burya akunda gukina cyane ateretwa kuko ahamya ko ari byo ashobora cyane. Abifuza kumunyuraho ngo bage muri filime yiteguye kubafasha nta mananiza ndetse hari n’inama yageneye abo bantu ndetse n’abasanzwe bazikina, ati “Inama nabagira ni ukwirekura nyine ntibagire isoni, bakaba smart nyine kuko umukinnyi ukina filime ntagira isoni, arirekura agahora ari smart nta byo kuvuga ngo abantu baranseka…bitware neza kandi bage bakina ibyo ba Boss babahaye muri script ntibishyiriremo ibyabo.”
Kanda Hano urebe ikiganiro twagiranye na Nyinawambogo ushaka kujya mu ndirimbo za Knowless


text:
Ko dufite abagore beza, kuki barwara amavunja?- Shehe Bahame Hassan
Shehe Bahame Hassan watumiwe mu mwiherero w’abagize Inama y’Igihugu y’Abagore(CNF), avuga ko Ministeri y’Ubutegetsi bw’Igihugu(MINALOC) ihangayikishijwe n’ibibazo birimo amavunja.
Bahame Hassan ni Umuyobozi Mukuru ushinzwe Amajyambere Rusange n’Imibereho Myiza y’Abaturage muri MINALOC; akaba yitabiriye umwiherero w’abahagarariye CNF urimo kubera i Kigali.
Shehe Bahame agira ati:"Ko dufite abagore beza nkamwe kandi bafite imbaraga, kuki ariya mavunja? Byumvikane ko hari abatazi inshingano zabo".
"Hakenewe kumenya ngo isuku mu rugo kwa Bahame imeze ite! Ese wa mwana w’umukobwa twahabonaga yagiye he! Ibyo bizadufasha gukemura byinshi mu bibazo biri mu miryango yacu".
Akarere ka Gicumbi mu majyaruguru, ni kamwe mu turere turimo kuvugwamo amavunja, ahagaragaye abaturage bayarwara ku birenge no ku ntoki.
Niyonsaba Liberata uhagarariye amashyirahamwe y’abagore muri ako karere, avuga ko ikibazo cy’amavunja cyari gisanzweho, ariko ko impamvu cyavuzwe cyane ngo ari uko bari muri gahunda yo kuyarwanya.
Ati:"Ni ikibazo cy’umwanda mu mazu aho imbaragasa zitera amavunja zihisha mu mukungugu hasi cyangwa mu nkuta zasadutse; turimo gusaba abaturage gukurungira amazu hasi no ku nkuta".
Niyonsaba avuga ko mu kwezi kwa gatandatu k’uyu mwaka wa 2018 ikibazo cy’amavunja muri ako karere kizaba cyabaye amateka.
Hari abahagarariye CNF basaba MINALOC gutegeka abayobozi b’inzego z’ibanze kwitabira umugoroba w’ababyeyi kugira ngo abaturage babigireho. Aha niho CNF ivuga ko hacocerwa ibibazo byose biri mu miryango.
Photo3, Ministiri Nyirasafari(wicaye ahabanza), asaba abagize CNF kugaragaza guca burundu umwanda, imirire mibi, ubuzererezi bw’abana, gutwita kw’abangavu n’ibindi
Ministiri w’Uburinganire n’Iterambere ry’Umuryango, Nyirasafari Esperence yatangije uyu mwiherero asaba CNF gushaka ibisubizo by’ibibazo birimo umwanda mu ngo, amakimbirane, guta amashuri, gutwita kw’abangavu ndetse n’imirire mibi.
Uyu mwiherero w’iminsi ibiri uhuje abagize CNF guhera ku rwego rw’umurenge kugera ku rwego rw’Igihugu, ukaba uzasuzuma imikorerera y’abagore mu muryango nyarwanda, ndetse no gutegura amatora y’abazavamo abadepite muri uyu mwaka.


text:
Indi nyandiko rutwitsi ya Gitera yakongeje urwango ku Batutsi
Utekereza gukorera Jenoside abantu, abanza kubagira babi, akabitirira ikibi cyose gishoboka, kugira ngo uzabica azumve ko akoze igikorwa cyiza cyo kwikiza abantu babi.
Guhindura Abatutsi abantu babi byatangiye kera, ubwo batangiraga kwicwa mu 1959, abandi bagacibwa mu gihugu bakagirwa impunzi mu bihugu bituranye n’ u Rwanda.
Umwe mu bakwirakwije ingengabitekerezo yo kwanga Abatutsi kuva 1959 ni Habyarimana Gitera Joseph wari umuyobozi w’Ishyaka APROSOMA (Association pour la Promotion Social de la Masse) ugereranije,ni ishyaka riharanira guteza imbere rubanda nyamwinshi.
Uwo Gitera yamenyekanye cyane ku mategeko 10 y’Abahutu yanditse mu 1959, agamije kwangisha Abatutsi urunuka.
Dr Bizimana Jean Damascene Umunyamabanga Nshingwabikorwa wa Komisiyo y’Igihugu ishinzwe kurwanya Jenoside CNLG, yerekana indi nyandiko yuzuye urwango yasohoye mu kwezi k’Ugushyingo 1959.
Iyo nyandiko Gitera yise "Umunsi mukuru w’ibohorwa ry’Abahutu ku ngoma y’Abatutsi mu Rwanda", yari igamije kwereka Abahutu ko Abatutsi ari bo nkomoko y’ibibi byose, bakaba nta kabuza bagomba kwicwa bakavaho.
Iyo nyandiko Gitera yayicishije mu Kinyamakuru cya APROSOMA cyitwaga "Ijwi rya Rubanda" mu Gushyingo 1959.
Aya ni amwe mu magambo akubiye muri iyo Nyandiko ya Gitera
• Batutsi ba Gatutsi, mwarishe, mwarasahuye, mwarabambye, mwataze imiranzi y’Abahutu. Muri ibirura ni mugende rwiza.
• Batutsi ba Gatutsi, mwarahotoye, mwaranize, mwarakandagiye, mwicariye Abahutu. Muri ababisha nimugende rwiza.
• Batutsi ba Gatutsi, mwarambuye, mwaranyaze,mwaratwitse, mwishe Abahutu rubi. Muri abanzi ni mugende rwiza.
• Batutsi ba Gatutsi, mwicishije icumu, inkota, icyuma, amarozi, ni byo mugiye kwicishwa. Mwarakandagiye mwaricariye, mukandagiwe mwicariwe. Ni mugende rwiza.
• Batutsi ba Gatutsi urwo mwishe Abahutu ni rwo mugiye gupfa. U Rwanda rwose rurabanze, muratarataza ay’ubusa. Mugiye guhorwa nimugende rwiza.
• Batutsi ba Gatutsi murashaka kwigenga? Nimwigenge ukwanyu Abahutu bazigenga ukwabo. Muri Abakomunisite, muri ababuramana, Abahutu tuzakomeza iyacu. Ba Gatutsi mwe nimugende rwiza.
• Batutsi ba Gatutsi, kuva ubu duciye ukwacu, nimuce ukwanyu. Ntituvanze turavanguye, Nimwigenge twigenge. Ba Gatutsi mwe, nimugende rwiza.
• Bahutu ba Gahutu mwe, mwigenge inyuma y’ibirura. Imiranzi basigaje ya ba so, barashaka na mwe kubarya. Ba shahu mwe, nibagende rwiza.
Nyuma y’iyi nyandiko ku itariki ya 24 Ukuboza 1959 Abatutsi bamaze iminsi bishwe, icyo gihe Noheri yari iraye iri bube, Gitera yasohoye indi nyandiko yagaragazaga ibyishimo yari atewe n’ubwicanyi bwari bwakorewe Abatutsi.
Irebere amagambo yari akubiye muri iyo nyandiko, na yo yasohotse mu kinyamakuru cya APROSOMA kitwaga Ijwi rya rubanda rugufi.
Bagufi mwese ndabaramutsa, Areruya.
Aprosoma ishyaka ry’Abahutu turatsinze Areruya.
Umugome ari ku mugozi, umugomoke ari ku ngoma.
Bagufi mwese cyane cyane Abahutu nimuze dufatane urunana, duhuze inama n’Imana, dusobeke imihigo isaha yacu irageze.
Ishyaka ry’abagufi APROSOMA, n’ishyaka ry’Abahutu PARIMEHUTU, turatsinze.
Yemwe bahu, nihasingizwe Imana Mungu Rurema, kuko yibutse ingabo ze, Abahutu n’Abagufi.
Uwanyu ubakunda Joseph Habyarimana Gitera.
Muri iki gihe cy’Iminsi 100 Abanyarwanda bakomeje kwibuka ku nshuro ya 24 Jenoside yakorewe Abatutsi mu mwaka wa 1994.
Iyo Abanyarwanda bibuka, baba bagomba no gushyira hanze abacanyi babibye urwango rw’Abatutsi, bagategura Jenoside bakayigerageza, ndetse bakanayishyira mu bikorwa.
Ibyo bizafasha mu kurwanya Ingengabitekerezo yayo ikomeje kugaragara hirya no hino mu gihugu, ndetse n’ipfobya rya Jenoside rikomeje kugaragara cyane cyane ku bakomoka kuri abo bateguye Jenoside.
Ibitekerezo ( 6 )
kwicisha abantu ejo nawe ugapfa bariya bose uko babikoze niko bapfuye ndetse banapfa nabi bapfa bana kenyutse kandi numurage basize bamwe mulibo bazapfa bangara kuko u rwo rwanda yababwiraga ko alibo banyirarwo bonyine nabo barutaye
Birakwiye ko tureka kwirebera mu ndorerwamoy’amacakubiri tukaba abanyarwandakuko icyo amaccakubiri yatuzaniye twarakibonye.
Wowe wiyise Badege ntugasebanye witwaje izina rya Yehova ngo usebye abo mutemera kimwe, dore abantu basebanya nkawe nibo basenye kino gihugu.
Yewe Kayitsinga,twereke aho Badege yasebanyije.Nta kintu na kimwe yavuze kitali cyo.Abasirikare ba Leta bajyaga ku rugamba bambaye amashapule,bali muli za Bus za ONATRACOM.Ndabyibuka neza.Pastors na Padiri babanzaga kubasengera mu nsengero zose z’igihugu.Twali duhali tubyibonera n’amaso yacu!!Courage Badege.Wavuze ukuri kwambaye ubusa.Nuko nyine ukuri kurya abantu bamwe.
Abicanyi n’ababasengera,bose imana ibafata kimwe.D’accord?Do you agree?Merci.
Ibi Gitera yavuze nubu hari ababivuga nuko ikipe ibivuga yahindutse, erega abanyarwanda turaziranye, uyu munsi turatunga urutoki Gitera ariko enye zisigaye nitwe zireba, ese ubu muri twe ntabifitemo ibitekerezo nkibi yarafite? Kera yari Gitera naho uyu munsi ni ba Gatera. Urwango. nkuru urusangana abanyarwanda benshi ntiriwe ndondora, nuko bo batabivugira ahagaragara bakabikorera ahihishe bucece kuko nabo baziko bigayitse ari umwanda. Yemwe yemwe mwese benewacu, ivanguramoko mwiyimitsemo murireke ni umwanda nkumwe wo muri toilet.
Ndabona mu mategeko ye,irya mbere atangira avuga ngo "Emera kandi wizere imana"!!Ariko uzi ko n’igihe interahamwe zicaga abatutsi zavugaga ngo ni imana yabibategetse.Bible ivuga ko "umuntu udakunda mugenzi we,aba atazi imana".Bible ivuga kandi ko umwicanyi wese ari Gahini.Millions nyinshi z’abantu,zikinisha imana.Abantu bajya ku rugamba,nabo babanza gusenga,nyamara imana itubuza kurwana.Ndibuka ko abasirikare ba Leta,hagati ya 1990-1994,bajyaga ku rugamba Padiri amaze kubambika Ishapule,na Pastors bakabanza kubasengera.Bakababwira ko imana iri kumwe nabo.Imana y’abicanyi bose,ni Satani,ntabwo ari imana dusenga yitwa Yehova.Izabarimbura bose babure ubuzima bw’iteka muli Paradizo.Nicyo gihano kibakwiye.


text:
Perezida wa Repubulika y’u Rwanda akaba n’umugaba w’ikirenga w’ingabo z’u Rwanda, Paul Kagame yageneye ubutumwa Ingabo z’u Rwanda, RDF muri iyi minsi mikuru isoza umwaka wa 2017.
Umukuru w’igihugu yashimye byimazeyo ingabo z’igihugu ku ruhare rukomeye bakomeje kugaragaza mu kubungabunga umutekano w’igihugu n’Abanyarwanda.
Mu butumwa bwe buri ku rubuga rwa Minisiteri y’ingabo bwashyizweho kuri uyu wa 26 Ukuboza 2017 ,Paul Kagame yatangiye yifuriza ingabo z’igihugu iminsi mikuru myiza y’umwaka wa 2017 anabibutsa ko ari umwanya mwiza wo gutekereza ku ndagagaciro z’igihugu.
Yagize ati “Ba Ofisiye, abagabo n’abagore mugize Ingabo z’u Rwanda (RDF), mu izina rya Guverinoma y’u Rwanda no mu izina ryanjye muri rusange mbifurije mwe n’imiryango yanyu Nohel Nziza n’Umwaka mushya muhire wa 2018.
“Mu gihe dusoza umwaka wa 2017, dufite amahirwe yo kwireba no gutekereza indangagaciro n’akazi mukorera igihugu cyanyu nk’abagabo n’abagore bambara impuzankano iriho ibendera ry’u Rwanda.”
Umukuru w’igihugu yakomeje abashimira uburyo bitwaye muri uyu mwaka uri kugana ku musozo ashingiye ku kuba imibereho y’Abanyarwanda ikomeje gutera imbere byose bigizwemo uruhare rutaziguye bacyesha umutekano.
Ati “Abaturarwanda babayeho mu mahoro n’umutekano byatumye habaho impinduka mu mibereho myiza n‘iterambere igihugu nubwo hari ibibazo byari mu karere no ku rwego rw’Isi.”
Mu butumwa bwe kandi yanakomoje ku ruhare ingabo z’igihugu bagize mu kubungabunga amahoro mu bihugu bitandukanye bigize isi aho yanavuze ko mu bo yageneye ubu butumwa harimo nta batari mu gihugu cy’u Rwanda bari mu mahanga bacunga umutekano.
Ati “Hakurya y’inkiko zacu, mu bice bitandukanye mwarimo mu bikorwa byo kubungabunga amahoro, mwakomeje gukora n’ubudatsimburwa buranga u Rwanda hamwe n’ubunyamwuga, murokora ubuzima kandi mutanga umusanzu mu kugarura amahoro n’umutekano aho bitari babifite.”
Yunzemo ati “Mwabaye abambasaderi bakomeye b’u Rwanda, mukomeza kugaragagaza amahame meza n’indangagaciro tugenderaho; mubisangira n’abavandimwe bacu mu mahanga. Ni muri urwo rwego dufashe uyu mwanya tugatekereza kuri izo mbaraga tutagamije kuziha agaciro zigombwa ahubwo tugamije gushaka uburyo twarushaho kuziteza imbere ku nyungu z’igihugu cyacu.”
Yavuze ko ibikorwa n’ingabo z’igihugu ari akazi gakomeye kandi ko imbuto bera zigera kuri buri muturage.
Perezida Kagame yagize ati “Nta gushidikanya ko Abanyarwanda bahora bifuza ibyiza nk’uko babigombwa, imbuto z’ibyo mukorera igihugu cyacu ntizishobora kwirengagizwa. Ni umusaruro wo guhuza imbaraga n’ubwitange bw’abantu ku giti cyabo busobanuye byinshi kuri twese.”
Yagaragaje ko uyu mwaka wa 2017 utari woroshye kandi n’umwaka uza wa 2018 bitoroshye kumenya uko uzaba umeze.Ati “Nk’uko twabibonye tukaba dukomeje no kubibona, ibibazo byugarije Isi n’akarere buri gihe bihindura isura mu buryo bushya bubangamira umutekano, bumwe bukaba bukenera guhita bukorwaho mu gihe gito hafatwa ibyemezo bidahubukiwe; ibi birabasaba guhora mwiteguye.”
Ashingiye ku ndangagaciro n’icyizere ingabo z’igihugu zifitiwe n’abanyarwanda bituma bagumana icyizere cyabo.Ati “Indangagaciro n’icyizere byatumye dukemura ibibazo bitabarika, zigakomezwa n’ubunararibonye, ubumenyi n’ibindi by’agaciro twakomeje kugira uko igihe cyagiye gihita, bitwizeza ko twakemura ikibazo cyose twahura na cyo igihugu cyacu kigakomeza gutekana no gukomera.”
Yabibukijeko intangiriro z’umwakawa 2018 ari igihe cyiza cyo gusubira mu masezerano bagiranye n’igihugu.
Ati “Intangiriro z’umwaka mushya ni n’amahirwe yo kongera kuvugurura ibyo mwemereye igihugu cyacu. Mu bitekerezo byanyu n’amasengesho, mujye mufata igihe cyo kongera kwiyemeza ubwanyu, ku giti cya buri umwe no muri rusange gukomeza kubakira ku byagezweho mu rwego rwo gukorera Abanyarwanda ibihambaye.”
Asoza ubutumwe yagize ati “Imana ibahe umugisha mwese, Imana ihe umugisha igihugu cyacu.”


text:
Abakora ubucuruzi bw’imboga mu murenge wa Maraba batangaza ko kuva bubakirwa inzu y’iguriro ry’imboga barushijeho kunoza ubucuruzi bwabo ndetse n’igihombo cyo kwangirika kw’imboga kiragabanuka. Ubuyobozi bw’akarere ka Huye bukavuga ko buzakomeza guteza imbere ubuhinzi bw’imboga hongerwa ubuso zihingwaho kugira ngo bahaze isoko ryo mu mujyi wa Huye.
Bamwe mu bacuruzi b’imboga bakorera mu isoko rya Kizi mu murenge wa Maraba bagaragaza uburyo ubucuruzi bwabo busigaye bugenda neza kuva aho bubakiwe inzu y’iguriro ry’imboga.
Iyi nzu ikaba yubatswe nyuma yo gukurwa mu bucuruzi bwakorerwa mu isoko bacururiza hasi ku mifuka na shitingi. Akaba ari naho baheraga bavuga ko gucururiza hasi byabatezaga igihombo ndetse imboga zikangirika kubera izuba n’imivu y’amazi. Nyuma yo kubakirwa iyi nzu bakaba bayicururizamo nta kibazo, aba bacuruzi bashima intambwe ubucuruzi bw’imboga bugezeho.
Ku ruhande rw’abaguzi nabo bavuga ko guhaha imboga mbere hatarubakwa inzu y’iguriro ry’imboga byari ikibazo gikomeye,ngo kuko wasangaga abantu bazikandagiye, ubundi ugasanga zivanze n’ibindi bicuruzwa bityo ntubone n’uko wisanzura uhaha imboga ukeneye
Abaturage bo mu mirenge ya Simbi, Maraba, Kigoma n’igice cya Mbazi hasanzwe hera imboga nyinshi ahanini biturutse ko abaturage baho bafite umuco wo kuzuhira mu gihe cy’izuba. Ubuyobozi bw’Akarere ka Huye bukaba bukomeje gufasha abahinzi kwagura ubuso buhingwaho imboga, ndetse no kubonera abahinzi ibyangombwa nkenerwa mu kwita ku buhinzi bwabo.


text:
Kuri icyi cyumweru tariki 3 Ukuboza, mu muhango wo guhabwa impamyabushobozi ku banyeshuri 372 basoje amasomo y’ubukanishi mu ishuri rya mekanika ryitwa EMVTC Remera, riherereye mu Giporoso, Akarere ka Gasabo umujyi wa Kigali, abaribanjemo batanze ubuhamya berekana ko kwiga umwuga ari uguca ukubiri no gutega amaboko usaba ifaranga.
Abanyeshuri basoje amasomo y’ubukanishi
Uwitonze Chantal, ni umubyeyi w’umukanishi wasoje amasomo muri iki kigo mu mwaka wa 2014, mu buhamya bwe yasangije abitabiriye uyu muhango uburyo iri shuri ryamwugururiye amarembo y’imirimo ubu akaba ageze aho atwara imashini zihinga akanazikanika.
Uwitonze yagize ati "Naje banca intege ngo si umurimo w’ababyeyi, ariko naje gusanga ubukanishi ari umurimo wo mu mutwe kurusha uko ari uw’amaboko. Nize bingoye kuko mfite urugo, gusa byaramfashije cyane kuko abize hano atari bamwe bita ba rukonjonjozi. Uyu mwuga wanteje imbere kuko ubu nubatse inzu iri muri miliyoni zisaga icumi. Ni byo koko umwana w’umukanishi arabwirirwa ntaburara kandi ndi umubyeyi wo kubihamya".
Umwe mu bakobwa basoje aya masomo uyu mwaka, yavuze ko kwitabira kwiga ubukanishi byaturutse ku mpanuro Perezida wa Repubulika Paul Kagame adahwema guha abagore, abashishikariza kwitinyuka bagakoresha ubushobozi bafite, ati "Nanze kumutenguha".
Abanyeshuri bahiga bakoze imodoka bifashishije ibyuma bitagikoreshwa birimo n’ibitari iby’imodoka
Mu butumwa yageneye aba basoje amasomo, Kimenyi Burakari, umuyobozi ushinzwe uburezi mu Karere ka Gasabo yabasabye kuzaba inyangamugayo mu mirimo yabo, yagize “Murasabwa kuba inyangamugayo, mukagira ubupfura no gukunda akazi, mwirinde gushaka gukira vuba.”
Kimenyi yabasabye ubunyangamugayo mu mirimo bagiyemo
Umuyobozi w’iri shuri akaba ari nawe warishinze mu mwaka wa 2013, Nshimiye Jacques, avuga ko igitekerezo cyo kurishinga yagikuye ku byari bimaze kugaragazwa na Minisiteri y’abakozi ba Leta by’abafite ubumenyi butajyanye n’ibikenewe ku isoko ry’umurimo, bikaba ari nayo mpamvu iri shuri ryigisha mu buryo bw’ubumenyingiro kuko buhabwa 80% naho amasomo mu magambo agahabwa 20%.
Nshimiye Jacques washinze EMVTC Remera
Nshimiye avuga ko mu myaka 4 iri shuri rimaze, rigifite imbogamizi zirimo abarimu b’imyuga usanga bahenze, ati "Uwaryohewe n’amafaranga ahabwa n’abakiriya ntiyemera kuza kwigisha, n’uje aba ahenze" . Ikindi kibazo avuga ko ari ibikoresho usanga bihenze kandi bitaboneka mu Rwanda, gusa mu gushaka ibisubizo, iri shuri ryishakira ibikoresho rihereye ku byuma bitagikoreshwa.


text:
Ni gute nabwiriza inshuti n'umuryango wanjye batanyinubye cyangwa ngo bampunge?
Ikibazo: Ni gute nabwiriza inshuti n'umuryango wanjye batanyinubye cyangwa ngo bampunge?
Igisubizo: Nta mukristo n'umwe utaragize umuvandimwe, inshuti, umukozi bakorana, cyangwa wenda umuntu baziranye utari umukristo. Kubwiriza abandi si umurimo woroshye, ariko birushaho iyo ubwiriza umuvandimwe. Bibiliya ituburira ko rwose hari abantu ubutumwa bwiza buzarakaza (Luka 12:51-53). Ariko nanone, dusabwa kubwiriza byanze bikunze (Matayo 28:19-20, Ibyakozwe 1:8, 1 Petero 3:15).
Ni gute rero twabwiriza abavandimwe, inshuti, abo dukorana cyangwa abandi tuzi? Icya mbere kandi cy'ingenzi, ni ukubasengera. Senga ngo Imana ihindure imitima yabo kandi ifungurire amaso yabo (2 Abakorinto 4:4) ngo babone ukuri kw'ubutumwa bwiza. Sengera ko Imana ibahishurira uburyo ibakunda ndetse inabereke uburyo bakeneye kwakira Yesu Kristo nk'Umukiza wabo (Yohana 3:16). Sengera ngo uhabwe ubwenge n'uburyo bwo kubegera (Yakobo 1:5). Uretse gusenga, tugomba kuberera imbuto nziza kugira ngo babone uburyo Imana yahinduye ubuzima bwacu (1 Petero 3:1-2). Nkuko Mutagatifu Fransisi wa Asisi yabivuze, 'bwiriza ubutumwa bwiza igihe cyose, nibiba ngombwa ukoreshe amagambo'.
Icya nyuma, tugomba kugira umwete mu bushake bwacu bwo kubwiriza ubutumwa bwiza. Tangariza abavandimwe n'inshuti ubutumwa bwiza bw'agakiza mu Mwami wacu Yesu Kristo (Abaroma 10:9-10). Buri gihe uhore witeguye gusobanura iby'ukwizera kwawe (1 Petero 3:15), ariko ubikorane ubwitonzi no kubahana. Ikindi kandi, ni ngombwa kwibuka ko gukizwa kw'abacu bireba Imana gusa. Si umuhate wacu ahubwo ni imbaraga n'ubuntu by'Imana bikiza abantu.
Ikitureba gusa ni ukubasengera, tukababwira ubutumwa bwiza ari nako tuberera imbuto nziza.
English
Ni gute nabwiriza inshuti n'umuryango wanjye batanyinubye cyangwa ngo bampunge?


text:
Umugore ugeze mu gihe cyo kutabyara ngo akunze guhura n’ibibazo bitandukanye harimo no kubura ibitotsi cyangwa se kubura umutekano muri we. Gusa burya umuntu ikimubaho cyose iyo acyitwayemo neza usanga bigize umumaro ku buryo aba atacyumva ingaruka z’ibyamubayeho.
Abantu barenga za miliyoni ku isi bakunda guhura n’ikibazo cyo kubura ibitotsi, ariko ni byiza kumenya impamvu zaba zifasha kugira icyo kibazo.
Akenshi usanga umubyeyi ugeze muri kiriya gihe akunze kugira ibyuya nijoro maze bigatuma aruhuka nabi. Ibi ngo biba byatewe akenshi n’uko imisemburo y’umugore iba yakoze ku bwonko kandi hari n’imisemburo iba irimo kugabanyuka.
Ariko ngo burya hari n’abakobwa babura ibitotsi mu gihe cyabo cy’imihango kubera cya kibazo cy’imisemburo iba yagize impinduka.
Gusa iyo umugore amaze kumenyera iki gihe cyo gucura arongera agasubirana nka mbere, ubwonko bwe buba bwarongeye kumenyera kuko ataba agikanguka uko abonye nijoro.
Niba ibi bikubaho ugeze iki gihe ni ukwihangana mu gihe wagize ibyuya bikabije ugahindura amashuka kugira ngo wongere ugerageze ibitotsi kuko bigera aho bikarangira.
Kuki Umugore Wacuze Adakunda Kugira Ibitotsi
Umugore ugeze mu gihe cyo kutabyara ngo akunze guhura n’ibibazo bitandukanye harimo no kubura ibitotsi cyangwa se kubura umutekano muri we. Gusa burya umuntu ikimubaho cyose iyo acyitwayemo neza usanga bigize umumaro ku buryo aba atacyumva ingaruka z’ibyamubayeho.
Labels: abagore


text:
Ubwo yari mu nama igamije kureba icyakorwa kugira ngo inyamaswa ziri mu gasozi zirusheho kwitabwaho yabaye kuri uyu wa 28 Kanama 2017, Umuyobozi muri RDB ushinzwe pariki z’igihugu, Eugène Mutangana, yavuze ko bitewe n’uko ingagi ziba mu cyanya gito, bituma zitisanzura bigatera imiryango yazo kurwana.
Yagize ati “Murabizi ko ubwiyongere bw’abaturage buri hejuru, ntabwo ari i Kigali gusa ahubwo na hariya hari ibyanya birinzwe naho ni uko. Kuri pariki y’Ibirunga abahatuye begeranye cyane na pariki, bityo hari inyamaswa zivamo zikaza mu baturage cyangwa abaturage ubwabo bakangiza pariki, gusa nk’abantu dukoramo hari ibyo turi gukora kugira ngo bikemuke.”
Yongeyeho ati “ Kongera pariki ni kimwe, uko izi ngagi ziyongera ntabwo aho ziri hiyongera, kandi uko zikomeza kwegerana ari imiryango itandukanye ingabo zirarwana zikaba zanakwicana. Kuri twe rero ni igihombo, uko zegerana ni igihombo kuri twe, ni muri urwo rwego rero turamutse tugerageje kwagura zabona ubuhumekero.”
Mutangana avuga ko nubwo bazagura pariki ariko batazirengagiza imibereho y’abaturage. Yagize ati “Hari uburyo bwinshi buzakoreshwa, abaturage bazabishaka bazagurisha aho batuye amafaranga yabo bazayakoreshe ahandi, ariko icyo sicyo tugamije; banakoresha uburyo bwo kubukodesha nk’uko bashobora kububyaza umusaruro bahingaho ibirayi cyangwa bororeraho amatungo nta kibazo.”
Pariki y’Ibirunga ifite ubuso bungana na kilometero kare 160, bakaba bateganya kongeraho ¼ cyayo bitarenze imyaka itanu.
Umuyobozi w’Ikigo kirengera ingagi cyitiriwe Dian Fossey, Dr Tara Stoinski, yavuze ko kwagura Pariki y’Ibirunga bizagira akamaro kanini ku kurushaho kubungabunga ibi binyabuzima biri mu byinjiriza igihugu agatubutse.
Yagize ati “Ndakeka ko ari ikintu gikomereye ingagi ariko nkabona ko kwagura pariki bizagirira ingagi akamaro, kugeza ubu ziba ahantu hato cyane haramutse hagutse byaba byiza cyane ndetse bigafasha n’u Rwanda kubera akamaro zifite mu bukungu bw’igihugu.”
RDB ivuga ko iyi pariki yinjiza amafaranga menshi mu gihugu, kuko ku mwaka ngo miliyoni zisaga 17 z’amadolari zinjira ziyikomotseho, muri zo 92% akaba aturuka mu gusura ingagi.
Amafoto: Moses Niyonzima


text:
Léon Werth
Iki gitabo nagituye umuntu mukuru, bityo ndasaba imbabazi abana. Mfite impamvu yumvikana yanteye kukimutura: yambereye inshuti magara. Impamvu ya kabiri: ni umuntu mukuru ariko yumva ibintu byose ndetse n'ibitabo bigenewe abana arabisoma akabyumva. Mfite n'indi mpamvu ya gatatu: mu minsi yabayeho, mu Bufaransa, yari mu bihe by'imbejo kandi ayibaho mu bukene,a shonje. Akwiye guhumurizwa! Niba izi mpamvu zose zitumvikana, iki gitabo ndagitura umwana yahoze ari we. Buri wese yigeze yaba umwana, nubwo benshi batajya babybuka. Ku bw'izo mpamvu, reka nikosore:
Iki gitabo ngituye Léon Werth,akiri umwana.
Els països africans, traçats amb regla i esquadra des dels despatxos europeus durant l'època del Colonialisme, normalment no guarden cap classe de relació entre les fronteres estatals i els territoris ètnics/tribals/nacionals de la seva població. Doncs bé, Ruanda és un cas apart i els límits del país i els límits del kinyarwanda semblen coincidir amb bastant precisió.


text:
Ese kunywa itabi bikwiriye umukristo? Kunywa itabi mbese ni icyaha?
Ikibazo: Ese kunywa itabi bikwiriye umukristo? Kunywa itabi mbese ni icyaha?
Igisubizo: Bibiliya nta na hamwe ivuga ku kunywa itabi by'umwihariko. Ariko hari amahame itubwira yakoreshwa ku birebana n'itabi. Icya mbere, Bibiliya itubwira ko tutagomba kugira ikintu na kimwe twemerera 'kwigarurira' imibiri yacu. 'Byose ndabyemererwa, nyamara ibingirira akamaro si byose. Byose ndabyemererwa ariko sinzategekwa n'ikintu cyose.' (1 Abakorinto 6:12). Itabi rifite imbaraga zikomeye zitegeka urinywa. 'Mbese ntimuzi yuko imibiri yanyu ari insengero z'Umwuka Wera uri muri mwe, uwo mufite wavuye ku Mana? Kandi ntimuri abanyu ngo mwigenge kuko mwaguzwe igiciro. Nuko rero mutume imibiri yanyu ihimbaza Imana.' (1 Abakorinto 6:19-20). Nta gushidikanya ko itabi ryangiza ubuzima. Birazwi ko itabi ryangiza ibihaha ndetse n'umutima.
None se wowe, urabona kunywa itabi byashyirwa mu rutonde rw''ibigira akamaro' (1 Abakorinto 6:12)? Wavuga rwose ko kunywa itabi ari uguhesha icyubahiro Imana mu mibiri yacu (1 Abakorinto 6:20)? Ni gute se umuntu yanywa itabi 'kubw'icyubahiro cy'Imana' (1 Abakorinto 10:31)? Nta gushidikanya ko igisubizo kuri ibyo bibazo uko ari 3 ari 'oya'. Niyo mpamvu rero kunywa itabi ari icyaha, kandi ntibikwiriye abizera Yesu Kristo.
Abatemera ko ari icyaha bavuga yuko abantu benshi barya ibiryo bidakwiye, bishobora gutegeka imibiri yabo kandi bikanabicira ubuzima. Urugero batanga ni urw'abategekwa n'ikawa, bakaba ntacyo bakora mu gitondo batabanje gusoma ku ikawa. Nubwo ari byo rwose, ntabwo ariko bituma kunywa itabi biba byiza. Ni ngombwa rwose ko abakristo bagomba kwirinda inda nini no kurya ibidakwiriye (amasukari menshi, amavuta menshi, n'ibindi byakwangiza umubiri). Yego, nubwo abakristo akenshi baba indyarya batunga urutoki icyaha kimwe ari nako bikorera ikindi, ntabwo wabiheraho uvuga ko ubwo abakristo barya cyangwa banywa biriya, noneho no kunywa itabi ntibyaba icyaha.
Izindi mpaka nyinshi zikururwa nuko abakozi b'Imana ba kera bazwi banywaga itabi, nka wa mwigisha w'umwongereza C. H. Spurgeon, wanywaga ibig'ma (cigars). Ariko nanone, izi mpaka nazo ntizihwitse. Yego, niba Spurgeon yaranywaga itabi, yarakosaga. Ariko ntibishatse kuvuga ko atari umukozi w'Imana kandi wigisha ibyo gukiranuka! None se kuba umukozi w'Imana bituma ingeso ze zose zihesha Imana icyubahiro? Oya rwose.
Kuvuga ko kunywa itabi ari icyaha, ntabwo bivuze ko abarinywa bose ari abapagani, badakijijwe. Hari benshi bizeye Yesu Kristo bakinywa itabi. Kunywa itabi ntibibuza umuntu gukizwa. Nta nubwo bimukuraho agakiza. Kunywa itabi ni icyaha kibabarirwa nk'ibindi byose, yaba umuntu ukiba umukristo cyangwa asanzwe ari we, iyo bihannye bagasaba Imana imbabazi (1 Yohana 1:9).
Twongere tubishimangire, kunywa itabi ni icyaha kigomba kwihanirwa, kandi hamwe n'imbaraga z'Imana, kikarekwa.
English
Ese kunywa itabi bikwiriye umukristo? Kunywa itabi mbese ni icyaha?


text:
Imbwa n'intama byarabanaga, bikaba inshuti cyane, kandi byari bihuje umuruho.
Umunsi umwe byicara ahantu hiherereye, biganira iby'imibereho yabyo. Intama iterura ivuga iti« iyo ntekereje amaherezo yacu muri iyi si, nsanga nta gisimba na kimwe duhwanyije umubabaro, ibyo bikantera agahinda kanini, ndetse nkumva byazamviraho kwiyahura. Tekereza mbese ibyiza ugirira abantu: ubumvira iteka, ukabararira, ntubahemukire. Ingororano ikaba iyihe? Nta yindi itari ugukubitwa, ndetse rimwe na rimwe bakakwica! Ngiyo ingororano yawe hano mu nsi, ntutegereze indi !
Naho jye rero, nkabambika ngaheka n'urubyaro rwabo. Imirima yabo ni jyewe uyifumbira, ntibashirwe batanyishe ngo bandye! Bakabaga inyama bakarya, impu bakagura amafaranga. Tuzira iki? Cya he? Mbese ni ukubakorera, amaherezo bakatwica uko bishakiye. Ngiyo inyiturano yacu hano mu nsi.»
Imbwa na yo, ubwo yari iteze amatwi inshuti yayo, kuko yumvaga ibyo ibwirwa ari byo ihora ikorerwa na shebuja. Nuko ibwira intama iti «ibyo uvuga ni ukuri, ariko ntitwakwigerera abantu ngo tubiture ibyo batugirira. Tuzajye ducisha make yenda amaherezo bazabona ko na twe dufite umubiri.»
Imbwa n'intama
Labels: imigani, imigani y'ikinyarwanda
No comments:
Subscribe to: Post Comments (Atom)


text:
Ibyo birori byabereye aho ayo mabuye acukurwa i Gifurwe mu Karere ka Burera, kuwa 23 Ukuboza 2017.
Umuyobozi Mukuru wa Wolfram Mining and Processing, Jean Malic Kalima, yavuze ko bishimira iterambere bamaze kugeraho ari ko cyane cyane, umubare w’abaturage bamaze kubona akazi.
Yagize ati “Nk’uko mubibona dufite ibyishimo byinshi kuba tumaze imyaka icumi dukorana n’abacukuzi bo muri mine ya Gifurwe kuko ni urugendo rurerure, kuva dutangiye hari byinshi twagiye tunyuramo ariko ikigaragara ni uko umurimo twiyemeje benshi bawitabiriye kandi bawishimiye.”
Mu birombe bya Gifurwe hakoramo abakozi bagera ku 1100.
Uwineza Joyeuse ucukura muri icyo kirombe, yavuze ko ubucukuzi bubatungiye imiryango.
Yagize ati “Gukora hano byampinduriye ubuzima kuko mu kwezi kumwe mbasha gucukura toni yose, nishyuriye abavandimwe banjye ishuri, njye n’umugabo wanjye tumaze kubaka inzu irengeje miliyoni eshanu, mbese hano ntacyo hatampa kuko ni naho hantungiye umuryango kuko n’umugabo niho akora.”
Ikigo ‘ Wolfram, Wolfram Mining and Processing’ gicukura toni hagati y’icyenda na 12 z’amabuye yaWolfram ariko umuyobozi wacyo yavuze ko bifuza kugera kuri 15 mu mwaka utaha.
Kalima yavuze ko ibibazo bakunze guhura nabyo byibanze ahanini ku biciro by’amabuye byagiye bimanuka ku isoko mpuzamahanga no kuba abacukuzi b’inzobere bakiri bake nubwo bagenda baboneka.
Umuyobozi Mukuru w’Ikigo cy’Igihugu gishinzwe Mine, Gaz na Peteroli, Gatare Francis, yasabye abacukuzi gukora ariko bakarushaho kubungabunga ibidukikije kugira ngo aho bacukura hatazasigara hambaye ubusa.
Yagize ati “Ndabasaba gukomeza gushyira imbaraga mu kurinda ibidukikije, mpora mbibibutsa ko amabuye adashibuka, aho bayakuye ntabwo yongera ngo amere ariko igihugu cyacu kizahoraho ibihe byose, bagomba rero kuzirikana kurengera ibidukikije.”
Yavuze ko bishimira uburyo ubucukuzi bw’amabuye y’agaciro bukomeza kugenda bwinjiriza igihugu amafaranga menshi, aho mu 2016 yinjije miliyoni 200 z’amadolari ya Amerika, kuva muri Mutarama 2017 kugeza mu Ugushyingo 2017 hakaba hamaze kwiyongeraho miliyoni zisaga 100 z’amadolari.


text:
Rwamagana: Dr Anita yasobanuye uko kubyara indahekana bivuna
Yanditswe na HAKIZIMANA YUSSUF
Umuhuzabikorwa wa gahunda y’igihugu yo kwita ku mikurire y’umwana akiri muto, Dr.Anita Asiimwe, yasabye abaturage kwitabira gahunda yo kuboneza urubyaro.
Ni bumwe mu butumwa yatangiye mu Murenge wa Kigabiro mu Kagari ka Cyanya mu Karere ka rwamagana mu gikorwa cyo gusura igikoni cy’umudugudu uburyo gikora.
Dr. Asiimwe yagize ati: “Icyo nshaka kubabwira ni ukuboneza urubyaro, iyo ubyaye umwana umwe ukamukurikiza undi na we agakurikirwa n’undi harimo ibibazo byinshi. Icya mbere urananirwa wowe mubyeyi nta mbaraga uba ugifite, iyo ufite umwana umuhetse undi yonka undi na we akeneye ko umwitaho murumva ko biba bikomeye ni yo mpamvu yo kuboneza urubyaro”.
Akomeza agira ati: “Iyo ubyaye umwana ukamurera agakura na we birakorohera, tugomba kubyara abo dushoboye kurera babiri batatu ariko ubundi iyo dutangiye kurenza abo ngabo kaba katubayeho, imibiri yacu irananirwa ariko iyo ubyaye ukareka umubiri wawe ugasubirana ukita kuri wa mwana umubiri wawe urasubirana ugakomeza kugira itoto”.
Abaturage bashima gahunda yo kuboneza urubyaro, Usengimana Olive ni umubyeyi w’abana 4 yagize ati: “Abajyanama b’ubuzima baje kudukangurira kuboneza urubyaro, ubwa mbere baza basanze ndi ngenyine mbimbwira umutware wange abanza kubyanga ambwira ko adashaka kuzongera kumva abo bantu bamuziye mu rugo, ariko kubera ko banyigishije nange nakwibuka uburyo navunikaga nyuma yo kubyara we nta kintu amfasha, nasabye abajyanama kuzaza mu rugo umutware wange ahari, baraje baratwigisha ntiyabyumva neza, barongera baragaruka noneho turasobanukirwa yemera ko mboneza urubyaro. Ubu nta mvune ngihura na yo”.
Mukansanga Aimée ni umugore w’imyaka 26, atuye mu mudugudu wa Bigabiro, yagize ati: “Icyo abajyanama batwigishije kugira ngo tuboneze urubyaro, batwerekaga ukuntu igoranye gutera imbere ubyara buri munsi, twarabyumvise, dufata gahunda yo kuboneza urubyaro, kandi abenshi muri twe yagenze neza ni yo hari ikibazo umuntu agize ajya kwa muganga bakamufasha”.
Bamwe mu bajyanama bakorera muri uyu mudugudu wa Bigabiro bavuze ko usibye abagore batwite bari mu kiciro cya mbere n’icya kabiri cy’ubudehe abandi bose bitabiriye gahunda yo kuboneza urubyaro.


text:
Mu gihe ku Isi hose n’u Rwanda rurimo hakomeje kugaragara ikibazo cy’imirire mibi hari bamwe mu baturage bo mu Ntara y’Amajyaruguru bavuga ko barya rimwe ku munsi. Bavuga ko kurya bike ari ukubibura ni mu gihe u Rwanda rufite intego yo kurandura ikibazo cy’imirire mibi nubwo kikiri ku ijanisha rya 38%.
Impuguke mu by’ubuzima zivuga ko nibura umuntu agomba kurya gatatu ku munsi kugira ngo agire ubuzima bwiza, umuntu uriye incuro imwe ku munsi ngo aba ashobora gutitira bya hato na hato bitewe n’inzara, gucika intege umubiri ntugire imbaraga zihagije zo gukora, Umunaniro ukabije w’umubiri, Gutakaza ubushobozi bwo gukora ikintu runaka agishyizeho umutima.
Abantu bashobora kurwara diabetes yo mu rwego rwa kabiri bagirwa inama yo kwirinda cyane kurya rimwe ku munsi kuko bo baba bakeneye kurya kenshi ku munsi kugira ngo ibipimo by’isukari yabo bihore biri mu rugero rwiza.
Nubwo ibi bigaragazwa n’abahanga mu by’ubuzima nk’ibituma umuntu agira ubuzima bwiza hari bamwe mu baturage bo mu ntara y’Amajyaruguru bavuga ko barya incuro imwe gusa ku munsi ngo bava mu gitondo biziritse bakarya nimugoroba kandi uretse ku bakuru ngo n’abana ni ko bimera cyangwa bagahabwa utwo kubakinga mu maso.
Imupuguke mu by’ubuzima zivuga ko kugira ngo umuntu agire ubuzima bwiza agomba gufata amafunguro gatatu ku munsi, kuba umuntu yarira rimwe nimugoroba bishobora gutuma arya byinshi ku bw’inzara nyinshi yiriranwe, ibi nabyo ngo bifite ingaruka mbi ku mubiri, ari naho umuntu yibwira ko ahaze nyamara akagerwaho n’ingaruka z’imirire mibi, ikibazo kuri ubu isi ihanganye nacyo .
Ishami ry’umuryango w’Abibumbye rishinzwe ibiribwa n’ubuhinzi, FAO rigaragaza ko abantu bagera kuri miliyoni 805 ku Isi bugarijwe n’imirire mibi, iki cyegeranyo cya 2015 cyerekana ko umuntu 1 ku bantu 9 aba afite ikibazo cy’imirire mibi ,muri aba bugarijwe n’iki kibazo abasaga miliyoni 700 babarizwa mu bihugu bikennye ariko siho gusa kuko no mu bihugu bikize habarurwa abagera kuri miliyoni 11.
Uretse kuba hari abarya bike cyangwa inshuro ziri munsi y’izikenewe ku bwo kubura ibiryo ngo hari n’ababyirengagiza kubwo guhuga cyangwa kutabimenya, uretse ko hari n’abarya kenshi ariko ntihaboneke intungamubiri mu byo bariye.
Mu Rwanda Ijanisha ry’abagaragaza imirire mibi ryavuye kuri 51% mu 2005 rigera kuri 44% mu 2010 na 38% mu 2015, uyu muvuduko uri hagati ya 7% na 6%, bisa n’ibigoye kugera ku ntego kuko Minisiteri y’ubuzima yavugaga ko iri gabanyuka nibura ryagakwiriye kuba riri kuri 18% muri 2018.


text:
Rucagu Boniface umwe mu banyepolotiki bahoze muri leta ya Habyarimana ndetse na nyuma ya Jenoside agahabwa akazi FPR Inkotanyi imaze gufata igihugu, yumvikanye kuri Radiyo imwe ikorera i Kigali atanga ubuhamya muri iki gihe cyo kwibuka Jenoside.
Uyu mugabo avuga ko igitero gikomeye cya FPR Inkotanyi cyo kuwa 8/2/1993 kitari gisanzwe ngo kuko cyamusanze iwabo mu Ruhengeri kimugendesha iminsi 15 n’amaguru ngo abone uko asubira I Kigali.
Ni igitero cyakozwe n’ingabo zari iza FPR Inkotanyi kuwa 8/2/1993 mu majyaruguru y’igihugu zikagarukira hafi ya Kigali I Shyorongi kiri mu bitazibagirana mu mateka y’urugamba rwo kubohora igihugu.
Rucagu avuga ko iki gitero cyari gifite ubukana kuko Inkotanyi zaje zikagera hafi ya Kigali i Shyorongi (ubu ni mu karere ka Rulindo) ariko zikaza gusubira inyuma mu rwego rwo kubahiriza amasezerano mpuzamahanga.
Rucagu avuga ko iki gitero cyamusanze iwabo mu Ruhengeri ndetse kikanatuma amara imindi 15 ahunga n’amaguru.
Ati: ”Nibyo rwose namaze iminsi 15 narabuze aho nyura. Iki gitero cyansanze ndi iwacu I Nyamugari , mu mpera z’icyumweru nakundaga kujya mu baturage noneho nza kumenya ko Inkotanyi zateye ko zafashe kuri Base kandi niho nagombaga kunyura nta wundi muhanda. Ndategereza ahubwo abaturage bakambwira bati ahubwo Inkotanyi zirimo kuza zitwegera kandi nkabona abaturage bahunga jyewe ntarahunga”.
Yakomeje agira ati: ”Nageze aho ndavuga nti ariko kudahunga naba nigerejeho nta muntu wo mu Nkotanyi navugaga narinzi n’uwo narinzi yari Kanyarengwe ariko Kanyarengwe urumva ko yari mu bayobozi bakuru ntabwo nari kwizera ko aza kumbona ahongaho ngo ahansange, noneho mbura uko mfata imodoka niyemeza kugenda n’amaguru”.
“Nashoboye guhungana gusa umukecuru wange, nabwiye abaturage bashaka ingobyi ya Kinyarwanda kuko yari yaravunitse, baramumpekera, turagenda turara nzira tugenda, mu misozi tuzamuka, tumanuka indi, nza gutunguka i Bumbogo ahahoze ari Kigali Ngari niho nabonye imodoka injyana I Kigali”.
Rucagu ariko avuga ko akigera I Kigali n’ubundi yabonaga ko habura igihe gito ngo Inkotanyi zigafata Kigali.
Avuga ko yabyerekwaga n’imbaraga yabonanaga Inkotanyi ndetse n’amagambo yumvanaga abasirikare ba Habyarimana ngo bitaga kukujya kwica abaturage kuruta uko bashyira umutima ku ntambara barwanaga n’abasirikare b’Inkotanyi.
Ibi ni bimwe mu byumvikanye mu buhamya burebure bwa Rucagu Boniface wahoze ari umudepite muri leta yiyitaga iy’Abatabazi yategekwaga na Perezida Habyarimana.
Rucagu Boniface yabonye izuba kuwa 1 Ukuboza 1946 mu cyahoze ari sheferi (chefferie) ya Kibare, nyuma haje kuba muri Komini ya Nyamugali, ubu ni mu Karere ka Burera. (Hahoze ari muri perefegitura ya Ruhengeri)


text:
Nyamata, iburasirazuba
[Ikiganiro na Mukakimenyi Odette. Ni nyogokuru ubyara mama. Mwita mémé.]
– Mémé wavutse ryari, hehe?
– Navutse mu 1942 i Shanga mu Busanza, Maraba.
– Ukunda kuvuga Samari cyane. Yari muntu ki?
– Samari wa Ruvurajabo rwa Munanira wa Migabo. Yari umutware (sous-chef) kugeza aho duhungiye i Bukavu mu1959.
– Warize?
– Nagarukiye muwa gatandatu i Save. Ntabwo nari mbuze uburyo bwo kwiga. Nari umwana w’umutware gusa kwiga kw’abakobwa kwari guke. None se ko utari kwiga ngo uzabe umutware cyangwa umukarani. Imirimo y’abakobwa ni nkaho itabagaho.
– Mu mateka ko numva ko ba Kanjogera Injonge bari bakomeye nta bandi bagore batwaraga?
– Bari bake. Babitaga ibishegabo.
– Ni nka ba nde?
– Nakubwira ba Kampororo, ba Nyirakigwene. Ubundi abakobwa bagumaga mu nzu bakora imirimo yo mu rugo.
– Ese inzu yasaga ite?
– Bubakishaga imbingo cyangwa imiseke bakaringaniza neza ku murongo, hasi bagasasa ibitaka byamara gukomera bakarenzaho icyondo bitaga kokobe cyabengeranaga nka sima. Ku rukuta bagasiga ingwa y’umweru hejuru, munsi bagakora umukandara mu gitaka gitukura. Hasi bagasasa ibirago. Hakaba ikibumbiro bagacaniramo inkwi nziza mu nzu hagashyuha ndetse hakanabona. Hari utundi tuntu twitwaga utujeni bashyiraga ku gati tukaka nka bougie.
– Ibyo ni abanyarwanda babyikoreraga?
– Yego. Kera hari abantu b’ababahanga cyane! Bakubaka ibitanda bikoranye n’inzu, bakaboha inzugi baterekaga mu bikingi ugasanga abagabo bicaye imbere y’umuryango abakobwa bari mu kirambi.
– Ubwo mwabaga mwambaye iki?
– Imikenyero.
– Wari ufite myinshi?
– Oya. Ni nk’ine nahinduranyaga.
– Abahungu se?
– Bambaraga udukabutura n’udusengeri bakarenzaho umwitero woroshye wera cyane.
– Ese uwo muco wabaga mu banyarwanda bose cyangwa ni mu bakungugusa?
– Wari uwa bose uretse ko abantu batanganya ubushobozi. Kera ibintu byari byiza. Abantu bakaririmba bikomeye.
– Abahanzi bakomeye wibuka muri icyo gihe ni nka bande?
– Hari uwitwaga Munzenze wabyaraga Sentore. Yari igitangaza. Yazaga kuririmba iwacu. Natwe bakatwicaza aho tugahanika.
– Usanga bitajyanye n’imibereho y’abantu?
– Kera hari amahoro. Byari umunezero hose. Uretse ko bari bazi kubaho no kubana.
Rubavu, iburengerazuba
Iriburiro: Mu minsi ibiri yahise yakiriye ubutumwa bw’umusore wakurikiye ingendo nari ndimo nuko ambwira ati “Uzi ko muzehe akuzi ukiri umwana?” Na njye nti “Muzehe nde?” Nawe ati “Sagahutu Fidèle” nti “Ntibishoboka! Ari mu bantu bake nzi banzi ndi umwana. Ngomba kubasura” Uyu munsi mpembutse sinatinda ndatebuka kugira ngo nganire n’umusaza.
– Muzehe ufite imyaka ingahe, uvuka he? Waje kuba i Goma ute?
– Navutse mu 1945. Muri 59 ubwo birukanaga abatutsi mu Rwanda ni bwo twagu ngiye i Goma.
– Ndibuka ko aho navukiye i Butembo mu Byahi ari hafi ya Gisenyi ndetse hagasa no mu Rwanda, mwahahisemo mukurikije iki?
– Twahasanze abandi batutsi.
– Bari basanzwe bahari mbere ya indépendance ya Kongo?
– Yego. Icyo gihe hari umutware witwaga Bigaruka yatwaraga muri ako gace ukazamuka mu munigi iyo.
– Ubwo i Goma mwabayeho mute?
– Mu buzima bugoye nyine. Narakoze cyane ndazigama, ndubaka. Nyuma haza kuza intambara ya FPR nyine tukajya duhura tukareba uko dufashanya.
– Hari umuhungu wawe nzi wagiye mu Nkotanyi rugikubita ndetse aza no kugwa ku rugamba, ese agenda wari ubizi ?
– Reka da. Byari bigoye kugira ngo ureke umwana wawe agende gutyo… yansigiye ibarwa.
Mubuga i Karongi, Amajyepfo
– Mukecuru ufite imyaka ingahe? – 72. Navutse Rudahigwa yima. – Ubwo wateze amasunzu rero? – Cyane rwose. Nkiri umukobwa. Nashyingiwe mfite imyaka 15. Banshyingira ku mugabo wari warapfuye ijisho ntanabizi. Namubonye yambaye ikintu gipfutse mu maso nuko barampeka mu ngobyi ngeze ku mugezi baratereka ndambuka. Ngeze hirya bongera baranterura. – Ino mu Bisesero se? [Ubwo mukecuru yanze ko dufatana selfie, simuvuga amazina]
– Oya. Ndi uwo ku Ntenyo.
– Ahakomoka Mirenge w’umutunzi numva? – Uwo nyine. – Komeza umbwire ibya kera. Ndi kumva ntacyo nzi na gato.
– Ibya kera byari bibi wa mwana we. Amajyambere ni meza. Ubu umugabo arakurambagiza, washima ukemera utashima uti hoshi naho kera… iyo bamenyaga ko ugiye gushyingirwa, abandi bakobwa baguhungishaga bakajya kuguhisha mu bihuru mukabayo mu marira nta kurya nta kunywa, mukamara iminsi. Nuko basaza bawe bakaza kugushakisha babaririza bakugeraho bakakujyana ngo ujye gusanga umugabo. – Wabaga umuzi?
– Reka da! Babaga baramukurangiye ukajya kubona byabaye. Nuko ukagera mu rugo bagutotobetse amavuta y’inka nijoro umugabo yashaka kugufata ukamwitaza ijoro ryose ngo jugujugu.
– Numva ngo nawe yabaga yisize ibitaka ku buryo bimatira.
– Oya. Ahubwo mu bindi byumba abandi basore babaga barikumviriza ukumva ngo “Nibikunanira turagukubita!”
– Hari uwo byananiraga se?
– Cyane! Mugakirana mukamara nk’icyumweru. Nibwo musaza wawe yazaga agacisha akembe muri ya masunzu bakabona kukogosha umutwe wose.
– Ibyo gukazanura se koko byabagaho?
– Byabagaho ariko si bose. Ubwo uwo munsi wo gutwikurura sobukwe akikubona yaguhaga inka. Akazagaruka ikindi gihe umugabo wawe adahari akaguha indi nka maze agakazanura.
– Umugabo yabimenya se?
– Agakora iki se? Ko yabaga yabonye inka. Ahubwo nuwavugaga bamucaga mu muryango. Ikindi iyo wabengaga umugabo wanyu baragusendaga.
Mubuga, Karongi,
Muzehe Muhigirwa Nikodemu (93 y’amavuko) & Nyiranzarora Gabudensi (84 y’amavuko)
– Ese muzehe wavutse ryari, hehe?
– Mu 1924 muri Bisesero
– Ese kera hatarubakwa aya mazu mu Bisesero hasaga hate?
– Hari heza cyane. Naje kuhava amapfa ateye. Hari inzara bitaga Gahoro yaje iratumara
– Ubwo hari nko mu wuhe mwaka?
– Sinabimenya
– Umbwiye umwami wariho wenda namenya iyo ariyo.
– Rudahigwa – Iyo ni Ruzagayura. – Iyooo. Mwayikijijwe n’iki se?
– Abatware badutegetse gutera Agakiza. Iyo ni imyumbati. – Hagati aho se mwayirokotse mute?
– Nagiye guhaha kw’Ijwi. Hari umutware wambwiye ati “Ko mfite abagaragu hirya iyo nawe ukaba ufite itungo waje tukajya guhahirayo?” Nuko turagenda. Ngurisha inka nari ntunze, nziza cyane, dufata ubwato tujya kw’Ijwi. Nahashye amasaka 60 Frw bashyira mu mbwega nuko ndazana. Turasya, dukora umutsima dusoroma imboga tubaho nk’icyumweru nongera gusubirayo rimwe. – Abandi se?
– Bishwe n’inzara. Watambukaga hirya no hino ukabona imirambo ku gasozi. Uretse ko bigeze kutuzanira soya. Nuko dutetse byanga gushya tujugunya iyo.
– Ni bande bayibazaniye?
– Sinzi. Barazanye natwe tujya gufata.
– Ntibabigishije uko soya iribwa n’ukuntu ari ingenzi?
– Reka ntabyo batwigishije – Hanyuma se abo batware nabo bari bashonje?
– Reka da! Babaga bataramirwa iyo bakohereza abamotsi n’abamokereza bakaza nko mu murima bagatema ibitoki bagakura ibishyimbo bagashyira abo babahakaga.
– Hapfuye abantu benshi? – Cyane. Uravuga!
Nyiranzarora: Ahubwo hapfuye benshi kurushaho inzara ishize.
– Simbyumva.
– Amara yari yarizinze.
Nkombo, Amajyepfo
Mukuru Jean ufite imyaka 107 n’imfura ye Ntamuhanga Mariste ufite 77.
Iryanjye: Ese muzehe ni iki wibuka mu mateka y’u Rwanda?
Irya Mukuru : Ndibuka Rudahigwa ndetse na Musinga. Musinga bamuca i Nyanza yaje gutura ino aha. Inzu ye yabaga hepfo hano i Kamembe.
Iryanjye: Yahabaye igihe kingana iki mbere y’uko bamujyana muri Kongo?
Irya Mukuru : Ntabyo nibuka.
Iryanjye: Ururimi numva abantu bavuga ni amashi cyangwa amahavu?
Mukuru asa nkaho atari gukurikira.
Irya Ntamuhanga : Ni amahavu! Erega muzehe amaze gusaza. Iyo uba waraje mbere…
Iryanjye: Waba uzi amateka y’iki kirwa?
Irya Ntamuhanga: Ndayazi. Nka data ubona aha na njye ndi kavukire. Hari ibyo nabonye, hari n’ibyo yanganiriye. Ubwo kugira ngo hano tuhature nuko kera habanje guturwa na Rukoza na Nkundiye baturutse i Kalehe muri Kongo iyo baza bavuga anahavu.
Iryanjye: Bari bafite amato?
Irya Ntamuhanga: Yego. Nuko bahitamo hano ariko hari n’ibindi birwa: Ishywa, Gihaya, Nzirapanda, Ireba na Bweramata.
Irya Mukuru: Bahise Bweramata kuko hakamirwaga amata menshi.
Iryanjye: Mwagiraga inka?
Irya Mukuru: Yeee
Iryanjye : Ese ibyo bavuga ko kera abakobwa basambanaga (batwitaga) batarashakwa bazaga kubata ino maze abashi bakabagira abagore ni byo?
Irya Mukuru: Yego ni byo. Babasigaga aho i Bweramata. Abagabo bakaza kubijyanira nyuma.
Iryanjye: Aho ni nka ryari?
Irya Ntamuhanga: Iby’amatariki sinzi ariko umuntu yavuga hagati ya za 1920 na 1940.
Nkombo, Amajyepfo
– Mukecuru rero bakundangiye ngo uzi kuganira. Witwa nde?
– Ndi Roza Nyiraminani, mfite imyaka 88. Ni njye wabatijwe wa mbere ku Nkombo! – Iyo wibutse kera ukiri inkumi, wibuka iki? Ese mwarabyinaga, mukaririmba mugakina?
– Cyane. Tugatega amaboko. Nuko ubona naramugaye ariko kera nacinyaga umudiho.
– Mbwira kuri uwo mubatizo wawe.
– Dore, habanje abagaturika sinabayoboka. Haza abadive, banyigidha Imana ndayoboka.
– Mbere yaho se ntimwasengaga?
– Reka da! Twiberaga aho. Tukavumba… ndibuka ko njya kuba umudive nahuye n’umugabo w’umunyarwanda witwaga Viyeri Sindayigaya nuko ambwira ati “Uzaze ku wa nyuma.” Biranshobera nti ibyo ni ibiki? Ati “kuwa gatanu.” – Icyo gihe abanyarwanda babitaga iki?
– Abashi.
Rusizi, Amajyepfo
– Ese muzehe Kanyamisoro, ko wicaye aho?
– Ndi gusabiriza – Ko mbona ntacyo wateze se? Wagira ngo ni umusaza uri kwifatira akaruhuko. Ubu se nta mirimo wakora?
– Iyihe se?
– Nko koza imodoka, gupagasa…
– Naramugaye
Nibwo nabonye ko amaguru ye ari mato bidasanzwe.
– Waravunitse?
– Oya. Narwaye imbasa mfite imyaka 15. Ubu mfite 80.
– Nyiwadoda inkweto se?
– Erega sinabona neza. Iri jisho ry’ibumoso ryarapfuye. Irindi rmba mbona ibihu gusa.
– None ubwo wabayeho ute icyo gihe cyose?
– Natunzwe n’ababyeyi. Bamaze gupfa nibwo natangiye gusabiriza. Mama yapfuye mfite 20. Data apfa mfite 50.
– Nta mashyirahamwe afasha abafite ubumuga se?
– Nari ndi muri imwe ya VUP yo mu murenge wa Karengera i Mwezi nuko nyuma y’amezi atatu baranyirukana ngo nta mafaranga.
– Ubu se ubahe?
– Dore mba hirya iyo
– Urakodesha se?
– Yego. Bitanu ku kwezi.
– Urayabona se?
– Hari igihe nishyura nyuma y’amezi abiri. – Ubu se amaherezo ni ayahe muzehe?
– Nugupfa.


text:
Inama y’abaprotestanti mu Rwanda CPR, iyoborwa n’Inama eshatu: Biro nshingwabikorwa iterana buri kwezi, Inama isimbura iterana kabiri buri mwaka n’Inteko rusangi iterana rimwe mu myaka ibiri.
Tariki 19 Nyakanga 2011, ku kicaro cya CPR hateraniye Inama Isimbura isanzwe itumirwamo intumwa 44 zigizwe n’abayobozi b’Amatorero n’imiryango bigize CPR hamwe z’izindi ntumwa z’amatorero bikurikije ubugari bwa buri itorero. Iyi Nama ahanini iba igamije kurebera hamwe ishyirwa mu bikorwa ry’imyanzuro y’Inteko Nkuru no kureba uko imirimo ya za programu igenda muri CPR, ndetse no gufata ingamba nshya zishyikirizwa Inteko Nkuru maze ikazikuramo imyanzuro y’icyerekezo gishya cya kurikizwa mubihe biri imbere.
Iyi nama yasuzumye uko imyanzuro y’Inama isimbura yo mu kuboza 2010 yashyizwe mu bikorwa. Inama yize ku ngingo zikurikira:
- Gutegura umubonano w’abayobozi b’amatorero muri werurwe 2011;
- Gutegura inyigo ku kibazo cy’ubutinganyi kandi kigashyikirizwa izindi mpuzamatorero,
- Gutegura amahugurwa kuri protocole mu matorero;
- Gukomeza ibikorwa bitegura ishyirwaho rya radiyo;
- Kwiga iby’ishoramari rifasha amatorero kwikura mu bukene;gukurikirana iby’inyigo ku nyubako z’amashuri ya amatorero agize CPR,
- Amahugurwa y’abakontabule mu amatorero;
- Imikoranire n’imiryango y’abaterankunga;
- Kwegereza amatorero n’imiryango ibikorwa bya CPR(Décentralisation),
- Kuzirikana abacitse ku icumu rya jenoside yakorewe Abatutsi muri 1994.
Imirimo ikubiye muri izi ngingo zose yarakozwe n’ubwo imwe muriyo itararangira kandi n’iyarangiye ikaba igisaba imbaraga zo gukomeza kuyibungabunga kugira ngo ishinge imizi. Ikindi, habonetse ibyifuzo bishya bishyigikira ibyari bisanzwe bikorwa kugira ngo birushweho kunozwa ari byo bikurikira:
- Kwongera umurego mu gutegura ibikorwa by’ivugabutumwa no kugira impuhwe muri gahunda zuzunya mu matorero n’imiryango yacu
- gukora ikarita y’ivugabutumwa yerekana muri buri karere, umurenge uko ivugabutumwa ryifashe.
- Gushimangira indangagaciro z’abaprotestanti no gushyiraho igihe cyemeranijweho kugera kuby’ibanze nko gushinga amatorero shingiro hose; gahunda imwe yo gusoma Bibliya ; gushyiraho ingingo nyamukuru izajya igenga icy’umweru cy’abaprotestanti buri mwaka ; gutegura amarushanwa ya za korali n’amashuri.
- Guhemba amashuri y’amatorero agize CPR yabaye indashyikirwa mubizamini bya Leta
- Gukomeza umurimo wo gukora inyigo y’iyobokamana mu mashuri y’abaprotestanti no gutekereza uburyo byashyirwa mubikorwa
- Gufatira ahamwe ingamaba ziduha kugira uruhare rukura Abanyarwanda basigajwe inyuma n’amateka mu kangratete barimo: babaone umurima wo guturamo no guhinga;kohereza abana mu mashuri; kandi abandi banyarwanda bareke kubaha akato.
- Kugira ngo imirimo ya CPR irusheho gukorwa neza kandi mu mucyo, inama yifuje ko amategeko ngengamikorere (manuel des procédures) yavugururwa igahuzwa n’igihe tugezemo.
Ikindi cyagaragaye n’uko noneho CPR yashoboye gukora ubwa mbere raporo y’umutungo wayo wose (rapport audité consolidé), ikazifashishwa gushakisha amafaranga muri Banque kugira ngo CPR yinjire mu cyifuzo cyayo cyo kwihaza mu mutungo. Kuri iki kibazo Inama yamenyeshejwe ko hari Banque y’amatorero yitwa Oikocredit igiye gutangira gukorera mu Rwanda. Bityo akaba ari amahirwe ku matorero yose kugira ngo bashyireho programu zizayafasha gukorana niyo Banque.
Uyu muryango w’Inama y’abaprotestanti mu Rwanda (CPR) wari usanzwe uyobowe na Mgr Rwaje Onesphore akaba n’umwepiskopi wa diyoseze ya Byumba kuva tariki 03/12/2002. Mu buryo bwo gusimburana ku ntebe y’ubuyobozi mu Itorero Anglikane mu Rwanda (EAR) ku itariki 19/09/2010, Musenyeri Onesphore Rwaje yatorewe kuba Archbishop wa Province y’Itorero Angikane mu Rwanda n’umwepiskopi wa Diyoseze nshya ya Gasabo kandi iyi miryango yombi ikaba itari umunyamuryango wa CPR. Bigaragara ko iyo mpamvu yatuma adakomeza kuba Perezida CPR. Bakurikije amategeko basanga ko nta matora akorwa n’Inama isimbura, ko Visi Perezida wa CPR Rév. André Mfitumukiza yakomeza imirimo kugeza mu kuboza 2011 ubwo hagatorwa Perezida mushya wa CPR . Nyuma yo kungurana ibitekerezo ku byari ku murongo w’ibyigwa, hafashwe imyanzuro ikurikira :
Imyanzuro rusange
- Inama Isimbura yakiriye Umwepiskopi Evariste MUGABO, Umuvugizi mushya w’Itorero ry’abaluteri mu Rwanda.
- Inama yasuhuje Arch. Rwaje Onesphore, Umuvugizi wa Province y’Abangilikane mu Rwanda akaba n’Umuvugizi wa Diyoseze ya Angilikane ya GASABO.
- Lisiti y’abaje hamwe n’imyanzuro bikwiriye kuzajya, buri gihe, biherekeza inyandiko-Mvugo y’inama.
- Nyuma kugezwaho raporo y’Umunyamabanga Mukuru, inama yayakiriye kandi irayemeza.
- Amatorero agize CPR ntakwiriye kwita ku tuntu duto tuyatandukanya ahubwo akwiriye gushyira imbere ibyinshi biyahuza.
- CPR isabwe gutegura isabukuru yayo y’imyaka 50 iteganyijwe 2013.
Indangagaciro z’Aprotestanti
- Inama isabye CPR gushakisha amikoro no gukora igitabo kirimo amakuru y’ingenzi kuri buri torero.Icyo gitabo kigatungwa na buri munyamuryango wa CPR.
- CPR irasabwa gushyiraho uburyo bwo kuzirikana no gushimangira indangaciro z’abaprotestanti.
Ubuyobozi n’Imicungire y’umuryango
- Hemejwe ko inyandiko ngenamikorere (Manuel de procédure) ivugururwa. Bureau Exécutif irasabwa gushyiraho komite n’inzobere mu micungire y’imari n’abakozi yo kubyiga .
- Kubera ko Perezida akaba n’Umuvugizi wa CPR yahinduriwe imirimo, akajya kuyobora Diyoseze ya Gasabo , Inama Isimbura yasabye Pasitori André MFITUMUKIZA, Visi-Perezida akaba n’Umuvugizi wungirije wa CPR, gukomeza imirimo ya Perezida kugeza aho hazatorerwa Perezida mushya wa CPR mu Nteko Nkuru y’ubutaha akarangiza igihe gisigaye muri mandat.
Umutungo
- Hemejwe ko CPR ifata umwenda muri Kenya Commercial Bank (KCB) wo kugura ikibanza.
- Inama yakiriye raporo audité y’umutungo wa CPR.
Ubumwe n’ivugabutumwa
- CPR isabwe gukomeza gushimangira ibikorwa byubaka ubumwe bw’Abaprotestanti nk’ivugabutumwa, uburezi, ukwita ku abatishoboye. Ibikorwa bifatika by’amatorero nk’ishuli rya Kaminuza ry’Abaprotestanti rya PIASS riri i Butare rikwiriye kuba umusemburo w’ubumwe bw’amatorero y’abaprotestanti agize CPR.
- CPR isabwe gushyiraho karita y’ivugabutumwa mu matorero y’abaprotestanti mu Rwanda yerekana uko umurimo ukorwa n’ahakiri ibyuho.
- CPR isabwe gushyiraho icyumweru cy’abaprotestanti kandi kikubahirizwa mu migyi no mu cyaro. Icyumweru cy’amatorero y’Abaprotestanti ni icyanyuma cy’ukwezi kwa cumi buri mwaka. Icyo cyumweru kizatangizwa n’Isabukuru ya Yubile ya CPR y’imyaka 50.
- Inama yashyigikiye igitekerezo yagejejweho na PDM/PEACE PLAN maze yemeza ko habaho umunsi ngarukamwaka wo gushimira Imana dufatanyije n’izindi mpuzamatorero. Uwo munsi ukaba muri Kanama tariki 26 za buri mwaka.
Uburezi
- Hemejwe ko komisiyo y’uburezi yavugururwa ikongerwamo abantu bashya babyitangira kandi bafite igihe kirenzeho. Icyi cyemezo gishyikirijwe inama zibishinzwe zikazabyiga.
- Buri mwaka hajye haba igikorwa cyo guhemba amashuli y’amatorero agize CPR yabaye indashyikirwa mu bizamini bya Leta.
- Hemejwe ko amatorero akomeza gushishikarizwa guteza imbere
- iyobokamana mu mashuli.
Kwibuka no kurwanya ihungabana
- Gutegura inyigo yo kwibuka ishingiye kuri Bibliya (isezerano rya kera n’irishya). Inyandiko izavamo ikazaba umusanzu ku gihugu ku bijyanye no kwibuka.
- Inama yifuje ko CPR yategura ibintu ngenderwaho (Litirigiya) bijyanye no
- Kwibuka.
- CPR isabwe guhugura byibura umuntu umwe, muri buri paruwase imuha ubumenyi mu byo gufasha abagize ihungabana.
- Inama irasaba amatorero n’imiryango bigize CPR, abakristo n’abapasitori kwitabira icyunamo no kugira uruhare mu bikorwa bijyanye nacyo.
Impuhwe n’imibereho
CPR isabe amakuru mu matorero afite ibikorwa mu basigajwe inyuma n’amateka. Aho bidakorwa bagashishikarizwa kubikora (advocacy na Lobby) kandi raporo y’ibizakorwa ikagezwa ku rwego rw’igihugu.
Bikorewe i Kigali, 19/7/2011
Par : RÉDACTION CPR
Le : 2017-11-15T11:39:00+01:00


text:
Mu buzima bwe, Perezida Kagame yabaye imyaka myinshi mu bihugu birimo Uganda ndetse na Leta Zunze Ubumwe za Amerika aho bakoreshaga icyongereza mu kigwi cy’Ikinyarwanda.
Nubwo yakuriye muri iyo mico, ntibimubuza gukoresha Ikinyarwanda cyiza gitomoye mu butumwa ageza ku baturage hirya no hino mu gihugu no mu mahanga. Akarusho karimo ni ku minsi mikuru itandukanye aho ubutumwa bwe abugeza ku Banyarwanda abicishe mu Kinyarwanda gitomoye, yagera ku banyamahanga akabubagezaho mu ndimi bumva.
Hari ariko bamwe mu bayobozi usanga hari igihe bajya gusura abaturage bakabagezaho ubutumwa ariko ntibagire icyo bavanamo kubera ivangandimi rikunda kubaranga.
Urugero rwa hafi ni umuyobozi umwe mu bagombaga kugeza ubutumwa bukomeye ku baturage mu mpera z’umwaka ushize, watangiye kubagezaho ijambo mu Cyongereza abaturage bagasa n’abakomeera ariko agakomeza akarisoza ntihagire n’usobanurira abaturage ibyo yavugaga, ariko yaganira n’abanyamakuru bagakoresha Ikinyarwanda.
Mu minsi yashize hari ijambo ry’umwe mu bayobozi bakomeye mu Rwanda nawe wakoresheje Icyongereza mu ijambo ry’ikinyarwanda yagezaga ku baturage, ryanenzwe na benshi.
Umuyobozi w’Inteko Nyarwanda y’ururimi n’umuco, Niyomugabo Cyprien, mu kiganiro ‘Kubaza bitera kumenya’ cyatambutse kuri Radiyo na Televiziyo Rwanda ndetse na Radiyo z’abaturage, nawe yatanze urugero rw’ubutumwa umuyobozi ageza ku baturage bagasigara bibaza icyo avuze, aho kumva ubutumwa bwe bagasigara mu rujijo.
Yagize ati “ Umuyobozi akavuga ati ‘iyo ushaka kwihutisha iterambere udafite commitment [Soma: komitimenti] ntabwo bishoboka’. Icyo gihe gihe hari abaturage batangira kwibaza itafari ryo mu myubakire, bakibaza bati ‘ ayo matafari yitwa commitment twayabona gute ngo tuyagure.”
Yahereyeho asaba abayobozi kubaha ababateze amatwi babagezaho imbwirwaruhame ikwiye bakirinda kuvanga indimi kabone n’iyo baba batabikoreye ubushake, ahubwo bakajya bafata umwanya uhagije wo gutegura ubutumwa bagenera abo bashinzwe.
Umunyamabanga Nshingwabikorwa w’Inteko Nyarwanda y’Ururimi n’Umuco, Dr Vuningoma James, yavuze ko bimwe mu bitera bamwe mu bayobozi kuvanga indimi harimo amateka y’ubuhunzi Abanyarwanda bagiye banyuramo ariko ko imyaka 21 ishize igihugu cyiyubatse buri wese yakagombye kuba yarize Ikinyarwanda azi kugikoresha neza.
Dr Niyomugabo yatanze urugero rwa Perezida Kagame ko nawe yabaye mu mateka y’ubuhunzi ariko akaba avuga Ikinyarwanda mu buryo butomeye.
Yagize ati “Ayo mateka na Perezida wa Repubulika yayabayemo, ariko avuga Ikinyarwanda cyiza gitomoye, ni indangagaciro yiyubatsemo zo kumva ko ari Umunyarwanda, ni cyo ndi Umunyarwanda bivuga , gukunda igihugu.”
Yakomeje avuga ko bituma Abanyarwanda babona aho barebera mu kwita no guha agaciro Ikinyarwanda.
Yongeyeho ati “Ni umwe mu badufasha mu bukangurambaga bwo guteza imbere Ikinyarwanda, turamushmira.”
Ku badaha Ikinyarwanda agaciro uko bikwiye, Niyomugabo ati “Bigire kuri Perezida wa Repubulika, utabishoboye yige kuko n’izindi ndimi baraziga.”
Mu rwego rwo guha agaciro ururimi rw’ikinyarwanda kaminuza y’u Rwanda igiye gutangiza amasomo yacyo mu cyiciro cya gatatu cya kaminuza mu Rwanda, kandi gisanzwe kigwa hirya no hino ku Isi.
Muri icyo kiganiro, abagikurikiranaga hirya no hino batanze ibitekerezo bashimye Perezida Kagame uburyo abagezaho ubutumwa bwiza kandi buri mu Kinyarwanda cyiza bakanyurwa ndetse na Minisitiri w’Ububanyi n’Amahanga Louise Mushikiwabo, bose bashimirwa ko batibagiwe umwimerere w’ururimi kavukire.
Mu gihe Isi yose yiteguye kwizihiza umunsi mpuzamahanga w’ururimi kavukire (gakondo) u Rwanda rukomeye ku rurimi rw’Ikinyarwanda n’indimi shami zigikomokaho zirimo Olukiga, amashi, Ikirera, Ikigoyi, Ururashi, n’urusobyo ruvugwa ku Nyundo, kandi ko zizakomeza kurindwa.
Gutekereza mu ndimi kavukire nibyo byagejeje kugera ku rwego rw’ubuhangange abahanga bose ku Isi, baba mu mibare, ubutabire n’ubugenge. Ikinyarwanda nacyo kugitekerezamo byafasha abashaka kuba ibihangange niyo mpamvu Guverinoma y’u Rwanda yafashe umwanzuro w’uko kugeza mu mwaka wa gatatu w’amashuri abanza amasomo yose agomba gutangwa mu Kinyarwanda.
Insanganyamatsiko y’uwo munsi urimo kwizihizwa uyu munsi iragira iti “Ikinyarwanda kinoze, ishingiro ry’uburere n’ubumenyi.”


text:
Nyuma y’ibitero bimaze iminsi byibasira umurenge wa Shyogwe w’akarere ka Muhanga bikaba bimaze no gukomeretsa abagera kuri 4, ubuyobozi bw’uyu murenge burashinja bamwe mu banyerondo kuba ibyitso by’aba bajura.
Mu ijoro ryo ku wa kabiri w’ icyumweru gishize, nibwo itsinda ry’abantu bakekwa ko ari abajura ryari ryitwaje intwaro gakondo ryateye muri tumwe mu duce tw’umurenge wa Shyogwe rikomeretsa abagera kuri 4 barimo n’umunyerondo.
Habinshuti Vedaste, umunyamabanga Nshingwabikorwa w’Umurenge wa Shyogwe yavuze ko bamwe mu banyerondo bashobora kuba ari ibyitso by’aba bajura kuko ngo amakuru y’aho baba baherereye baba bayazi neza.
Bamwe mu batuye umurenge wa Shyogwe bavuga ko uko byagenda kose mu gihe abanyerondo bazaba bakitwaza inkoni imbere y’abajura bafite intwaro zikomeye nta cyo bazabakoraho.


text:
Uwo muhanzi nta wundi ni umuraperi Khalfan. Ubwo Khalfan yajyaga ku rubyiniro yatunguranye cyane ko yazamutse ku rubyiniro ari mu isanduku. Ubwo yari amaze kuva ku rubyiniro yatangarije Inyarwanda.com ko ari agashya yari yateguriye i Kigali ariko nanone gafite ubutumwa gatanga. Abajijwe kuza mu isanduku ubutumwa yashakaga gutanga, yabwiye Inyarwanda.com ko yashakaga kwibutsa benshi bagiye bamutega iminsi ko Imana ari yo igena byose.
Khalfan ni uku yaje ku rubyiniro
Khalfan yagize ati"Abantu benshi bifuje ko napfa bakarenzaho itaka ariko turi mu bushake bw'Imana, nta n'umuntu wamenya icyo uzaba uretse Allah.... gupfa ni icyambu kijya mu ijuru."
Ubwo Khalfan yavaga mu isanduku
Tubibutse ko uyu muraperi yakunze kugaragaraho udushya twinshi n'ubwo n'ubundi iri rushanwa rya PGGSS8 yarigaragarijemo ko ari umwe mu bahanzi bakomeye bakora injyana ya Hip Hop. Icyakora ntiyabashje kwinjira muri batanu ba mbere banahembwe nk'abitwaye neza mu irushanwa. Ibi we asanga ari ko byagombaga kugenda ndetse yirinze kugira uwo atunga agatoki ngo abe yahamya ko yibwe ahubwo atangaza ko agiye kwiga byinshi ngo amenye icyo bagenzi be bamurushije. Mu minsi ishize Khalfan yatangarije Inyarwanda ko ari we mwami w'injyana ya Hiphop mu Rwanda.
REBA HANO IKIGANIRO TWAGIRANYE NA KHALFAN NYUMA Y'IGITARAMO NDETSE NA NYUMA YO KUTISANGA MURI 5 BA MBERE


text:
Ubusanzwe igifu cy’umuntu hari ururenda kivubura maze rukakirinda kuba hari ikintu cyagikomeretsa ku buryo bworoshye, kuko rero kandi hari na acide gikora ifasha mu kugogora ibiryo, birashoboka ko iyo urwo rurenda rudahari birashoboka ko iyo acide yatwika igifu. Muri rusange ahanini umuntu abasha kugira igisebe iyo habaye ubusumbane hagati y’ibirinda igifu ndetse n’ibicyangiza.
Ibirinda igifu ni ibihe ?
Uturemangingo dufatanye cyane mu gifu bityo ntihagire umwanya usigara hagati y’akaremangingo n’akandi
Ururenda ruba mu gifu
Gutembera kw’amaraso mu gifu nabyo birakirinda Uturemangingo dushaje dusimburwa n’udushya, n’ibindi n’ibindi
Ibyangiza igifu se byo ni ibihe ?
Imiti imwe n’imwe nka aspirine
Agakoko kitwa Helicobacter Pylori
Inzoga nyinshi
Acide yo mu gifu
Imyunyu iba mu ndurwe (bile salts).
Igifu kandi kikorera ibintu byitwa “bi-carbonate” bigifasha kurwanya acide iyo ari nyinshi.
Ese ubu burwayi bwaba buterwa n’iki ?
Agakoko kitwa helicobacter pylori
Imiti
Umuhangayiko ukabije
Utubyimba tuvubura imisemburo ituma habamo acide nyinshi ari byo twita “zollinger-ellison syndrome” ariko ibi ntibikunze kubaho
Imyitwarire idakwiye nko kunywa itabi cyangwa inzoga
Ese ubu burwayi bwaba bwavurwa bugakira ?
Rwose ubu burwayi buravurwa bugakira cyane cyane iyo umuntu yivuje hakiri kare hatari hazamo nko gupfumuka kw’igifu, cyangwa kw’ifunga kw’aho utwo dusebe tuba turi.


text:
Kirazira gukoranura umugore yarabyaye. Iyo umugore atabyaye kandi akananiranwa n'umugabo, baramusenda. Iyo bashaka kumuhima, babigenza batya :
INKA
Iyo umugore bamusenze atarabyara, baramukoranura. Inka bakoye iyo ikamwa, bayikamira mu idegede, bakajya kujugunya mu mwobo w'umurerajuru, batongera bati:" Uko idegedege ritagira uruho, ntirigire igicuma, ni ko iyo nka itabyaye ngo ikuze ". Inka yaba idakamwa, bakayipfura ubwoya bakabuta mu mwobo w'umurerajuru, ngo ntibe ikibyaye. Abashatse kandi, inka bayigeza mu nzira, bakayirasa bagatongera bati: "Uko iyi nzira idasiba kugendwa, ni ko Nyirakanaka adasiba kujya mu mazu, kandi ajye ahora ameze nk'inka bakubise irago, ajye ahora ava amaraso.
AGACUMA
Ubundi bareba agacuma umugore yajyaga anyweramo imiti, bakagahambiramo inyama, bakagashyira ku mugina, bati:" Uko igisiga kidasiba kuguruka, ni ko Nyirakanaka adasiba kujya mu mazu. "
AGASEKE
Abashatse kandi bareba agaseke umugore yazanye, bakakajugunya mu mugezi uhurura, bati: "Nyirakanaka bamuhaye umugaragu, ngo arajye ahora ahurura imisozi yose ".
URUTETE
Abandi benda urutete rw'amasaka bakarujugunya mu mugezi, ngo bamuhaye impamba, ngo: "Nyirakanaka ajye ahora ahurura nk'uwo mugezi ".
IMIHANGO: Mgr Aloys Bigirumwami
IZINDI NKURU
Bombe Iguturikiye mu Maso
Kubaho Wenyine
Kwibagirwa
Inshuti y'Igitsina


text:
Rabagirana Worship Festival ni igitaramo gikomeye cyateguwena Christian Communication ,kikazaba tariki ya 4 Ugushyingo 2018 guhera saa cyenda z’umugoroba kuri Kigali Serena Hoteli.
Ni igitaramo kigamije kwibutsa abanyempano ko bidahaje kuba ufite impano cyangwa ufite imirimo myinshi ukorera Imana,ahubwo ko ukwiye kongeraho imbuto. Gifite intego iboneka mu Abafilipi 4:17
''Nyamara burya si impano nshaka ahubwo nshaka ko imbuto zongerwa kuri mwe''.
Biteganijwe ko iki gitaramo kizitabirwa n'abahanzi b'abanyempano batandukanye ndetse n'amatsinda mu ndirimbo zo kuramya no guhimbaza Imana hano mu Rwanda.
Mu kiganiron'itangazamakuru,Peace Nicodeme Nzahoyankuye uhagarariye Rabagirana Worship Festival yavuzeko ari ihishurirwa rikomeye Imana yabashyize ku mutima batekereza kuri iki gitaramo.
Yongeyeho ko ari umwanya mwiza wo kugaragaza impano zinyuranye ndetse no kumva ibikubiye mu bihangano Imana iba yarashyize ku mutima w'abaririmbyi.
Yashimangiye kandi ko insanganyamatsiko y'uyu mwaka buri wese akwiye kuyitekerezaho kuko ibumbatiye umutima w'ikigitaramo .
Yagizeati:''Abanyempano n'abandi bose bafite icyobakorera Imana binyuze mu mpano bakwiye gutekereza kuri iyinsangamatsiko . Imana ntabwo ishaka imirimo myinshi twirirwa tuvuga ko tuyikorera ahubwo ikeneye ko dusa n'ibyodukora, tuzaba rero turikugendera muri ubwo butumwa nk’uko Imana yabudushyize ku mutima''.
Peace Nicodeme Nzahoyankuye avuga ko iyi Festival izajya iba buri mwaka kandi bizera ko ibyateguwe bizahembura imitima y'abazitabira iki gitaramo.
Ikigitaramo kandi ni cyo cya mbere kibanjirije ibindi bizaba mu myaka izakurikira. Insanganyamatsiko z'ibi bitaramo zo zizajya zihinduka bitewen'ubutumwa Imana izajya iha abaritegura uko umwaka utashye. Sikenshi mu Rwanda haba festival zo kuramya no guhimbaza Imana kuko iyi ari iya kabiri nyumay'iyitwa Himbaza Festival nayo yigeze kuba mu Rwanda. Abahanzi bategerejwe ari benshi muri ikigitaramo bityo bakazajy ahanze mu minsi ya vuba.


text:
Menya amateka ya Rusi uvugwa muri bibiliya
Kimwe n’izindi ntwari dusanga muri Bibiliya, Rusi yahagaze k’ubumuntu bwe n’ubunyangamugayo. Tumusanga mu gitabo cya Rusi, Umugabo witwa Bowazi, Nawomi Nyirabukwe, bose turi bubasange muri iyi nkuru.
Rusi yakomeje kuba umugore w’indahemuka.
Rusi yavukiye mu gihugu cya Mowabu, gihana imbibi na Canani ariko ubu bwoko bwari abanzi bakomeye b’abisirayeli. Izina Rusi risobanura”Umugore ukundwa”
Ubwo inzara yateraga I Buyuda, Elimeleki, Umugore we Nawomi hamwe n’abahungu be babiri Mahaloni na Kiliyoni, bavuye I wabo I Betelehemu, basuhukira mu gihugu cy’i Mowabu. Aho niho Elimeleki yaje gupfira, Mahaloni ashakana na Rusi hanyuma Kiliyoni ashakana n’umuvandimwe wa Rusi witwaga Orupa. Ariko nyuma y’imyaka 10 abo bagabo babo Mahaloni na Kiliyoni nabo barapfa
Igihe k’inzara I Betelehemu kirangiye kubw’urukundo n’icyubahiro Rusi yahaga nyirabukwe Nawomi, yanga kumusiga bagarukana I Betelehemu ariko Orupa asigara I Mowabu.
Rusi yaje gukundana n’umugabo witwaga Bowazi w’umwisirayeli waho iBetelehemu, biza no kurangira banabanye kubw’umugambi w’Imana. Bawazi atwara Rusi amuvana mu buzima bubi bw’ubupfakazi n’uburushyi amugira umugore.
Tubyibuke Rusi yemeye kureka iwabo n’Imana zabo ahitamo kuba umuyuda nyawe
Kurubu Rusi ni umugore w’igitangaza wakoze amahitamo atangaje, Rusi afite uruhare runini mu gusohoza isezerano ryo kuvuka kwa Mesiya.
Ubuzima bwa Rusi bugaragara nkubwagiye bubamo uruhurirane rw’ibibazo, ariko inkuru ye igaragaza ko harimo umugambi mwiza w’Imana. Mu nzira zayo zuje urukundo Dawidi yaravutse ndetse mu rubyaro rwa Dawidi niho havuyemo Yesu.
Ibibazo byose byabaye kuri Rusi tubishyire ku ruhande Twirebere umugambi w’Imana wo gucungura isi.
Rusi yakurikiye nyirabukwe nkaho yari Mama we wa nyawe I Betelehemu, Rusi yemereye Nawomi gukora ibyo amusaba kugirango arebe ko Bowazi yamugira umugore biranakunda rwose barabana. Umuhungu wabo Obedi yabyaye Yesayi, Yesayi abyara Dawidi umwami ukomeye wa Isirayeli.
Rusi ni umugore umwe mu bagore batanu bavugwa mu gisekuruza cya Yesu Kristo aribo (Tamari, Rahabu, Batisheba na Mariya). Matayo 1:1-16
Imbaraga za Rusi
Rusi yari umugore ufite imico idasanzwe , ikindi nuko yari intwari yanezezaga umugabo we, yari umukozi ntiyari umunebwe mu mirima n’ahandi, Uburyo Rusi yabereye umukobwa mwiza Nawomi byamuteye kumukunda cyane ndetse amufasha gutsindira umutima wa Bowazi ndetse barabana
Isomo ry’ubuzima
Ubumuntu ni umuco, ni imibereho yuzuye ubwenge, Imana ireba igaha agaciro kandi ikabihembera. Rusi yizeye Nawomi, ntaho yari yarigeze amubona handi, ndetse yizera n’Imana yasengaga.
Gukora neza buri gihe ntabwo ari ibintu byoroshye ariko nibwo buryo bwiza bwo kubaha no kunezeza Imana. Rusi yahisemo neza ndetse ntiyigeze yifuza gusubira inyuma mu mahitamo ye nubwo atarazi mu by’ukuri icyo bizatanga.
Imana yabonye ari ikintu kidasanzwe akoze imuhemba kugira igikundiro kidasanzwe ndetse no kumugira nyirakuruza wa Yesu “Matayo 1:5”
Umuryango mushya wa Rusi
Sebukwe - Elimeleki
Nyirabukwe - Nawomi
Umugabo we wa 1 - Mahaloni
Umugabo we wa 2 - Bowazi
Umuvandimwe we - Orupa
Umwana we - Obedi
Umwuzukuru we Yesaya
Umwuzukuruza we - Dawidi
Yakomotse ho- Yesu Kristo
Aho wasanga iyi nkuru
Rusi 1:16-17
Rusi4:13-15
Claire Umumararungu @Agakiza.org


text:
Abaturage bitwa Abasigajwe inyuma n’amateka bo mu murenge wa Mata, Akarere ka Nyaruguru bavuga ko umugoroba w’ababyeyi bawigiyemo byinshi birimo kubana neza mu miryango yabo, kwizigamira,kujyana abana mu mashuli n’ibindi.
Muri gahunda zitandukanye zashyizweho zigamije guteza imbere umuryango nyarwanda, harimo n’umugoroba w’ababyeyi.
N’ubwo uyu mugoroba w’ababyeyi umaze iminsi bamwe mu baturage mu bice bitandukanye by’igihugu ntibawitabira ,hari abandi bawitabiriye bakumva n’akamaro kawo bigaragara ko wabagiriye umumaro.
Urugero ni Esperance Munezero , umubyeyi ubarizwa mu miryango y’abasigajwe inyuma n’amateka yavuze uko umugoroba w’Ababyeyi wahinduye ubuzima bwe.
Ati:” Nari mbanye nabi n’umugabo wanjye,umugabo agakorera amafaranga akigira kwinywera urwagwa gutunga abana umunani dufitanye bikangora,kugeza ubwo nitabaje bagenzi banjye banyobora muri uyu mugoroba w’ababyeyi, kugeza ubwo n’umugabo wanjye bamutumyeho baratwigisha, ya mafaranga umugabo yakoreraga akayanywera batwigisha kuyizigamira, batwigisha kuboneza urubyaro ubu twaraboneje rwose, ubu no guhinga turafatanya ku buryo tubona ibyo kurya tukanabona ibyo tujyana ku isoko, tukagurira abana amakayi ayandi tukayizigamira ubu rwose dufite konti muri SACCO.”
Mugenzi we nawe witwa Mukamana Eugenie, avuga ko we kubera amakimbirane yabarangaga yigeze no kurwana n’umugabo we aramutema afungwa icyumweru kimwe,aho bamurekuriye ngo abandi babyeyi bamujyana mu mugoroba w’ababyeyi nawe yigiramo byinshi ku buryo ubu mu muryango we babanye neza.
Aba, kimwe n’abagabo babo, n’abandi baturage bahuriza ku kuba bariteje imbere biturutse muri uyu mugoroba w’ababyeyi.
Muhawenimana Maritha umuyobozi ushinzwe uburezi muri COPORWA,avuga ko Abasigajwe inyuma n’amateka bagomba gufatanya n’abandi banyarwanda mu rugamba rw’iterambere, bakikuramo imyumvire yo kumva ko bagomba kubumba, gusabiriza, no gukorera abandi gusa. Kandi kubwe ngo hari urwego bagezeho kandi rushimishije.
Habitegeko Francois ,umuyobozi w’Akarere ka Nyaruguru,avuga ko ubuyobozi bw’inzego zitandukanye buzakomeza kwita ku baturage bubafasha kwikura mu bukene.
Ati:” Turifuza ko umuturage wese ava mu kiciro cy’ubudehe, akajya mu kindi gutyo gutyo buri muturage azagire ubuzima bwiza. Ni no muri urwo rwego dusaba abaturage kuyoboka umugoroba w’ababyeyi kuko bimaze kugaragara ko wagize umumaro. Aba bavandimwe rero bamwe muri bo bahoze barangwaho n’imyitwarire yo kudakora, no kumva ko kubumba ari wo mwuga gusa murabona ko uyu mugoroba w’ababyeyi wabagiriye akamaro, mwumvise ko harimo n’abafite abana biga muri kaminuza, turabyishimira rero kandi tuzakomeza kubishyigikira”
Kuri ubu mu gihugu hose harabarurwa abasigajwe inyuma n’amateka bagera ku bihumbi 35, abagera kuri 65 % ngo bakaba bamaze kwinjira neza mu muryango nyarwanda bakora ibikorwa bigamije kubateza imbere, gusa hari abandi bagifite imyumvire yo kuba mu ishyamba bagahiga inyamaswa ndetse bakanabumba inkono nk’uko byahoze muri gakondo yabo.
@rukundoe4@gmail.com


text:
Buri muntu wese ugize imyaka 21 mu Rwanda amategeko amwemerera kuba yashaka umugore cyangwa umugabo, bazubakana urugo, bivuze ko uwo mushakanye muba muzabana ubuzima bwanyu bwose, iyo ibyo mwasezeranye mubyubahirije hagati yanyu mwembi ubundi mukazatandukanwa n’urupfu nk’uko benshi babivuga mu ndahiro.
Ibi rero si ko bigenda mu gihe umwe mu bashakanye afite zimwe muri izi ngeso zikurikira:
1.Gutekereza ko ugiye gushinga urugo ngo wimare irari ry’imibonano mpuzabitsina: Irari rimwe na rimwe rirashira, ibaze rero uko bizagenda mu gihe uwo warI urifitiye ryarangiye, uzabona ko ntacyo amaze imbere yawe.
2.Kubaka urugo kuko ubonye imyaka y’iz’abukuru yakwegereye: Hari abantu benshi batinda gushaka ugasanga bashatse kuko imyaka yabaguye hejuru, benshi muri abo bashaka batarafashe umwanya wo gukundana bakabikora hutihuti, akenshi batandukana bidatinze.
3.Gushaka kuko hari mugenzi wawe wa hafi washatse: Benshi bagendera kuri bagenzi babo bagendana,basengana,bigana,baturanye,bakorana,… yabona ashatse umugore/umugabo ati nanjye nkarongora tu, icyo gihe abenshi usanga nta n’uwo bakundanaga agahita afata uwo abonye cyane ko kuri ubu iyo uvuze ubukwe baza biruka.
4. Gushaka ubibwirijwe n’umuryango wawe: Hari umubare w’abantu batari bake basigaye bahatirwa n’imiryango yabo gushaka nyamara batiteguye cyangwa ngo bafate umwanya wo gukundana bihagije bene abo ingo zabo ntizimara kabiri.
5.Gushaka kuko uwo mwakundanaga yakwanze: Birashoboka ko ufite umukunzi yemwe mwanapanze kubana, arakwanze cyangwa yitabye imana, ukumva ko udashobora kuba wenyine ugahita ufata umwanzuro ugashaka undi, aha bizakugiraho ingaruka yo kuba urugo rwanyu rwasenyuka hadaciye kabiri.
Ibi byose birashira urukundo ntirushira ni byiza rero ko dushaka abo twakunze kurusha kugendera kuri ibi twavuze haruguru cyane ko ikiba cyabimuteye iyo gishize ahita yumva ko umugore cyangwa umugabo bari kumwe ntacyo amubwiye, icyo kuzirikana ni uko buri umwe umugabo cyangwa umugore yagafashe umwanzuro wo kubaka urugo ku giti cye kandi akabikorana n’umuntu akunda kandi yizeho neza hakabaho kwirinda guhubuka.
Uwineza Vanessa@Rwandapaparazzi.rw
59,611 total views, 50 views today


text:
Umuyobozi w’akarere ka Rwamagana, Mbonyumuvunyi Radjabu avuga ko ubuzima bw’abasigajwe inyuma n’amatega bugenda buhinduka.
Yabitangajwe ku wa 26 Kamena 2018, ubwo Abasenateri bagize komisiyo y’imibereho myiza mu nteko ishinga amategeko umutwe wa Sena basuraga aka karere bareba uko imibereho y’abahejejwe inyuma n’amateka ihagaze.
Meya avuga ko muri rusange abatishoboye barimo n’abasigajwe inyuma n’amateka bagezwaho gahunda zibafasha kuva mu bukene.
Ati “Muri gahunda zigamije kuzamura imibereho myiza y’abatishoboye n’abasigajwe inyuma n’amateka harimo, Gahunda ya Girinka, inkunga y’ingoboka, guhabwa imirimo muri gahunda ya VUP n’izindi.”
Avuga ko Abasigajwe inyuma n’amateka by’umwihariko, bubakiwe, abana barihirirwa amashuri, ati “Imiryango y’abasigajwe inyuma n’amateka yahomewe amazu, indi iranubakirwa. Mu rwego rwo gukomeza gushishikariza abasigajwe inyuma n’amateka kwiga, Abana biga mu mashuri abanza bahawe ibikoresho by’ishuri binyuze muri gahunda y’ubufasha bugenewe abatishoboye”.
Yakomeje avuga ko mu karere ka Rwamagana, urubyiruko rw’abasigajwe inyuma n’amateka rutabashije gukomeza amashuri rugenda rwigishwa imyuga inyuranye, aho 10 bayirangije abandi 14 bakaba bacyiga. Bamwe mu barangije kwiga ngo bahawe n’ibikoresho byo gutangira kwikorera.
Meya Mbonyumuvunyi yavuze ko nk’Akarere bazakomeza kuzamura imibare y’abasigajwe inyuma n’amateka muri gahunda zigamije kuzamura imibereho myiza muri rusange, kubashishikariza kwiga, kwita ku isuku, gukunda umurimo, kuringaniza imbyaro, gusana amazu yabo no kubakira abatayagira.
Senateri Uwimana Consolee, avuga ko intego ya Leta y’u Rwanda ari uko abaturage bose bagomba kuzamukira rimwe mu iterambere ntawe usigaye inyuma kandi ko no mu mahame remezo Leta igenderaho ari uguharanira imibereho myiza y’abaturage bakagira amahirwe angana.
Senateri Uwimana yavuze ko hari ibindi byiciro byari byarasigajwe inyuma n’amateka birimo: abagore, urubyiruko,… ariko bikaba bimaze kugera ku rwego rushimishije.
Mu karere ka Rwamagana habarurirwa imiryango 214 y’abasigajwe inyuma n’amateka; yose hamwe ikaba igizwe n’abaturage 722.